Чорвачилик мутахассисларининг ўқув-семинари – Tadbirkor-Fermer\nЧорвачилик мутахассисларининг ўқув-семинари\nПойтахтимизда «Ўзбекистонда гўшт ва сут ишлаб чиқариш истиқболлари: эришилган ютуқ ва мавжуд муаммолар» мавзусида халқаро илмий-амалий ўқув-семинар ўтказилди.\nХалқ банки ҳамда Республика «Насл-хизмат» чорвачиликда наслчилик уюшмаси ҳамкорлигида ташкил этилган семинарда Германия, Голландия ҳамда Украина давлатларининг чорвачилик соҳасидаги етакчи компаниялари мутахассислари, Республикамиздаги соҳа мутахассислари ва ёш олимлар, ветеринар шифокорлар иштирок этди.\nМамлакатимизда чорвачилик соҳасини ривожлантириш ва уни илмий асосда ташкил этиш, чорва моллари маҳсулдорлигини ошириш, мазкур соҳада ривожланган давлатлардан олим ва мутахассисларни жалб қилиш борасида самарали ишлар олиб борилмоқда.\nХалқ банки томонидан ҳам чорвачилик маҳсулотларини ишлаб чиқариш ҳажмини янада кўпайтириш, ички истеъмол бозорини арзон ва сифатли чорвачилик маҳсулотлари билан бойитиш ҳамда янги иш ўринларини яратиш борасида қатор ишлар амалга оширилмоқда. Хусусан, мазкур банкнинг молиявий кўмагида “Ўзнаслчилик” корхонасига 2017 йилда Германиядан 62 бош зотдор буқа олиб келиниб, корхонадаги наслли буқалар сони 132 бошга етказилди.\nҚишлоқ хўжалигининг муҳим бўғини саналган мазкур тармоқни ривожлантириш мақсадида юртимизга Россия, Украина, Европа давлатларидан ўтган 2 йил давомида 20 минг 254 бош наслли қорамол ҳамда 3 минг 632 бош жун ва сут йўналишидаги эчкилар олиб келинди. Пировардида 4 минг 500 дан ортиқ янги иш ўрни яратилди.\nЙиғилишда чорвачиликни ривожлантириш истиқболлари, сунъий уруғлантиришнинг замонавий усуллари хусусида ҳам тажриба алмашилди.\nЎқув-семинар давомида наслли молларни тўғри танлаш, сутчилик фермаларида озуқа тайёрлаш, молларда учрайдиган касалликлар ва уларнинг олдини олиш чоралари каби мавзуларда маърузалар тингланиб, амалий машғулотлар ўтказилди.\nБундай ўқув-семинарлар Самарқанд шаҳрида, Урганч ва Андижон туманларида ҳам бўлиб ўтади. Ушбу семинарларда республикамизнинг барча ҳудудларидан фермерлар ва тадбиркорлар иштирок этиши ва малакаларини ошириши кўзда тутилган.


“Туронбанк” АТБ бошчилигида “Лимончилик кластерлари” ташкил этилмоқда - «Туронбанк» АТБ\n“Туронбанк” АТБ бошчилигида “Лимончилик кластерлари” ташкил этилмоқда\nХалқимиз «қиш меваси» дея эъзозлайдиган лимон бугун бозорларимиздаги пештахталарда сероб. Нархи ҳам ҳамёнбоп. Чунки юртдошларимиз аллақачон мазкур цитрус мевани уй шароитида етиштиришни йўлга қўйишган. Аммо бундан ярим аср аввал буни фақат орзу қилиш мумкин эди, холос. Давлатимиз раҳбарининг ташаббуслари ва тижорат банкларининг жонбозлиги билан Республикада лимон кўчатларини етиштириш ва уларга ихтисослашган иссиқхона хўжаликларини ташкил этишни жадаллаштириш, соҳанинг экспорт салоҳиятини янада юксалтириш ҳамда аҳоли бандлиги ва даромадлари даражасини оширишга алоҳида эътибор қаратилмоқда.\nЎзбекистон миллий телерадиокомпаниясида ўтган очиқ мулоқотда айни шу масала муҳокама этилди. Унда “Лимон етиштирувчилар ва экспорт қилувчилар уюшмаси” мутасаддилари ва бу борада тадбиркорларга молиявий кўмак бериб келаётган “Туронбанк” АТБ раҳбарияти иштирок этишди. Хусусан, банк раисининг биринчи ўринбосари Азиз Ташев, Инвестиция фаолиятини мувофиқлаштириш ва лойиҳаларни бошқариш маркази директори Алишер Абдураззоқовлар шулар жумласидандир. Унда соҳа мутахассислари бугун лимончилик тармоғини ривожлантириш борасида амалга оширилаётган ишлар, айниқса шу йўналишда ўз бизнесини йўлга қўйиш истагида бўлган ишбилармонларга таклиф этилаётган имтиёзлар ҳақида сўз юритишди. Берилган маълумотларга кўра, давлатимиз раҳбарининг тегишли қарори билан Республикамизнинг барча ҳудудларида “Лимончилик кластерлари”ни ташкил этиш режалаштирилган бўлиб, ушбу дастур ижроси бўйича “Туронбанк” АТБ координатор этиб белгиланган.\nШундан келиб чиққан ҳолда молия муассасаси лимон кўчатларини етиштириш, иссиқхона хўжаликларини ташкил этиш ва лимонни қайта ишлаш истагида бўлган лойиҳа ташаббускорларига хорижий валютада йиллик 3 фоиз устама ҳақ тўлаш шарти билан 3 йиллик имтиёзли давр асосида 7 йил муддатгача Осиё тараққиёт банки кредит линияси маблағлари ҳисобидан имтиёзли кредитлар ажратиб келмоқда.\nШунингдек, очиқ мулоқотда Давлатимиз раҳбарининг “Мева – сабзавотчилик тармоғида қўшилган қиймат яратиш занжирини ривожлантириш” лойиҳасини амалга ошириш ишлари ҳам муҳокама этилди. Банк ходимларининг сўзларига кўра, бу борада “Туронбанк” АТБ томонидан 70 млн. АҚШ доллари миқдорида кредит линия маблағлари жалб этилган.\nХусусан, айни пайт жами 279,7 га ер майдонида лимон етиштиришга мўлжалланган замонавий иссиқхоналар ташкил этиш бўйича 104 та лойиҳа рўйхати шакллантирилган бўлиб, шундан 24 та лойиҳага хорижий кредит линия маблағлари ҳисобидан 22,1 млн.АҚШ доллари миқдорида кредит маблағлари ажратилди.\nОчиқ мулоқот давомида “Туронбанк” АТБ мутасаддилари лимончилик йўналишида меҳнат қилиб келаётган тадбиркорларни қизиқтирган саволларга ҳам жавоб беришди.


Тожикистон келаси ҳафтада Туркияга рейсларни тиклайди\nТожикистон Фуқаро авиацияси агентлиги Душанбе ва Истанбул ўртасида мунтазам парвозларни тиклашга рухсат берди. "Turkish Airlines" ва "Somon Air" авиакомпаниялари ҳафтада бир марта Душанбе-Истанбул-Душанбе йўналиши бўйича парвозларни амалга оширадилар.\n«Парвозлар Тожикистон ва Туркиянинг санитария-эпидемиология стандартларига қатъий риоя қилинган ҳолда ва авиакомпаниялар веб-сайтларида эълон қилинган жадвалга мувофиқ амалга оширилади», деб қўшимча қилди манба.\n«Turkish Airlines» ва «Somon Air» авиарейслар қайта тикланиш санаси ва авиачипта нархини ҳали эълон қилгани йўқ. Аммо, "Aziya Plyus" агентлиги ўз манбаларига асосланиб, Душанбе ва Истанбул ўртасида доимий рейслар 8 октябрдан бошлаб тикланиши ҳақида хабар беради.\nДушанбедаги «Турк ҳаво йўллари» нинг «Радио Озоди»га жума куни хабар беришича, авиакомпаниянинг самолётлари душанба кунлари Истанбул-Душанбе-Истанбул йўналиши бўйича, ва «Somon Air» лайнерлари Душанбе-Истанбул-Душанбе йўналиши бўйича пайшанба кунлари парвоз қилади. Авиачипталар нархи ҳақида ҳозирча маълумот йўқ, деди авиакомпания.\nТожикистон жорий йилнинг 20 март санасидан бошқа давлатлар билан парвозларни тўхтатди. Чегаралар ёпилиши ва парвозларнинг тўхтатилиши билан кўплаб тожикистонликлар Россия ва бошқа мамлакатларда қолиб кетишмоқда. Тожикистондан Россия шаҳарларига чартер рейслари ташкиллаштирилди, аммо бортга фақат Россия Федерацияси фуқаролари, Россияда яшаш гувоҳномаси бўлган шахслар, Ватандошларни жойлаштириш Давлат дастурининг иштирокчилари, шунингдек русларнинг турмуш ўртоқлари, ота-оналари ва болалари кирдилар.\nЭслатиб ўтамиз, Душанбе-Дубай-Душанбе йўналиши бўйича парвозлар 21 июлдан тикланди. Тожикистон ва Бирлашган Араб Амирликлари пойтахтлари ўртасида парвозлар ҳафтада бир марта «Fly Dubai» ва «Somon Air» авиакомпаниялари томонидан амалга оширилади.\nҲозирда тожик расмийлари Россия ва Хитой билан мунтазам парвозларни тиклаш бўйича музокаралар олиб бормоқда.


Қиз бола тарбиясидаги энг керакли тавсиялар — Dilkashradio.com\nҚиз бола тарбиясидаги энг керакли тавсиялар\nАссалому алайкум меҳрибон ва куюнчак опа-сингиллар. Қиз бола онасидан гап-сўз ўрганади, ҳаракатларига тақлид қилади. Айниқса, қиз бола то турмушга чиққунигача онасининг измида юради. Қиз боладан энг яқин кишинг ким деб сўралганида ҳам «онам” деган жавоб олишимиз аниқ. Шунинг учун «Онасини кўриб, қизини ол”, дейишади-да. Қиз боланинг тарбияси нозик эканлиги тўғрисида кўп гапирамиз, амалда-чи, бу масалага қандай ёндашиш лозим? Ҳар бир оилада қиз бола тарбиясига алоҳида аҳамият берилади. Болалигиданоқ қизалоқни ёмон кўз ҳамда сўздан асраб-авайлайди. Вояга етгунича шаънига гард тушмасин деб ота-она, яқинлари парвона бўлади. Ота-она қалқон бўлиб ҳимоя қилаётган қизини «бировнинг хасми” дейди. Балоғатга етган қизларига меҳмондай муносабатда бўлишади. Ҳар бир хатти-ҳаракатини тўғрилаб, келин бўлиб тушадиган хонадон учун тайёрлашади.\nАслида, бу одоб-ахлоқ йўриғининг асосида қиз болани бекаликка ўргатиш, оналикка тайёрлаш ётади. Фарзандларнинг беихтиёр ота-онасига тақлид қилишини инобатга олсак, қиз бола аввало ўз онасини идеаллаштиради. Қизни кичиклигиданоқ назокатли қилиб тарбиялаш учун ўзингиз унга намуна бўлишингиз керак. Дилдан чиқмаган қалбаки мақтов ёки хушомад беўхшов эшитилади. Гўдак буни дарҳол сезади ва сўзингизни қабул қилмайди. Қизчангизни рақс гуруҳига беринг, уни чиройли ҳаракат қилишга ўргатишади. Уни музей ва кўргазмаларга олиб боринг, у гўзалликдан, санъатдан баҳра олишга ўрганади. Унга чиройли кўйлак ва туфличалар, безаклар, болалар гигиеник ва пардоз воситаларидан олиб беринг. Шунда у барчасидан оқилона фойдаланишни ўрганади. Унинг ҳар бир гўзал, нозик ҳаракатларини эътиборга олинг. Мақтанг ва севинг. Ўпинг ва эркаланг. Уни завқлантиринг.\nҚизингизга ташқи кўринишида борасида камчиликларини юзига солаверманг. Айниқса, у жуда озғин ва дўмбоқлиги борасида кўп гапирманг. Бундай тушунча унинг онгига тез жойлашади ва салбий фикрларни келтириб чиқаради. Ҳатто сиз томонингиздан бехосдан айтиб қўйилган луқма ҳам бола кўнглини ўкситиши мумкин. Шунчаки ўз камчиликлари ва нуқсонларини қабул этишни ёки улардан қутилиш сирларини ўргатинг. Ўз қизчангизни ардоқланг. Қатиқққўл бўлиш шартми? Кичик ёшдаги қизалоқ болаларча қайсарлик, эркалик билан баъзида танбеҳ эшитса-да, катталарнинг айтганини қилмаслиги мумкин. Оилада жазоловчи мақомини олган она бундай пайтда қизалоғига қаттиққўллик қилиб, жисмоний жазо қўллайди. Лекин бу тарбиядаги яхши чора эмас. Бундан ҳам ёмони «Айтганимни қилмасанг, бошқа ойи топиб ол, энди сени қиз қилмайман” деган гапларни айтишдир.\nОнасидан калтак ейишдан қўрқиб қочаётган болага бу ундан-да каттароқ жазо бўлиб кўринади. «Энди сени қиз қилмайман”, деган сўз қизчага онасидан ажраб қолишини англатади, жисмоний ҳамда руҳий зарба болакайни тушкунликка туширади. Унутманг: қизингиз келажакда қандай бўлиши унинг онаси — Сизга боғлиқ! Кейинчалик эса бу ҳолат ўзига паст баҳо бериш кўринишида намоён бўлади. «Мен ёмонманми? Нима қилсам онамга ёқаман?” деган фикр унинг бутун ҳаёлини забт этади. Уй ишларида ёрдам бериш, аъло баҳоларга ўқиш ва шунга ўхшаш нарсалар фақатгина онанинг кўнглидан жой олиш, ундан бир оғиз бўлсада мақтов эшитиш учун бажарилади. Зинҳор ўзига ёққани ёки хоҳлаганидан эмас. Ота-она фарзандини шартсиз севишни ўрганиши керак. Акс ҳода бу камчилик фарзандига акс таъсирлар бериши мумкин.\nЯна оила хақида


Президент ташаббуси билан касбилик профилактика инспекторига муддатидан олдин подполковник унвони берилди\nПрезидент Шавкат Мирзиёев Қашқадарё вилоятига ташрифи давомида Касби туманидаги “Қамаши” маҳалла фуқаролар йиғинида бўлди.\nҚашқадарё вилояти ИИБ ахборот хизмати хабарига кўра, президент “Қамаши” маҳалла фуқаролар йиғинидаги янгиланиш, ўзгаришлар, шу жумладан, профилактика инспекторининг фаолияти билан ҳам яқиндан танишди.\nЯнги Ўзбекистон тамойили асосида маҳалла тизимида профилактика инспектори, маҳалла раиси, маҳаллада тадбиркорликни ривожлантириш ва камбағалликни қисқартириш бўйича ҳоким ёрдамчиси, ёшлар етакчиси ва хотин-қизлар фаоллари ҳамкорликда аҳолининг ижтимоий-иқтисодий муаммоларини аниқлаб, “хонадонбай”, “фуқаробай” ўрганиш тизимини амалиётга жадал татбиқ этгани айтилди.\nМаҳаллада аниқланган муаммо ва камчиликларни маҳалланинг ўзида ҳал қилиш чоралари кўрилиб, ҳамкорликда иш олиб борилгани натижасида маҳалла ҳудудида аёллар, ёшлар ва ишсизлар томонидан сўнгги уч йил давомида биронта жиноят содир этилишига йўл қўйилмаган.\nХизматда фидойилик кўрсатгани учун Касби туман ИИБ ЖХХ ҲПБ профилактика катта инспектори, майор Авлиёқул Фармоновга муддатидан олдин рағбатлантириш тариқасида подполковник махсус унвони берилди. Унвонни ички ишлар вазири ўринбосари - Жамоат хавфсизлиги департаменти бошлиғи, полковник Бекмурод Абдуллаев топширди.\nДавлат раҳбари томонидан эътироф этилган профилактика инспекторининг хизматда ижобий натижаларга эришиш тажрибаси профилактика инспекторларига ўрнак бўлиши ва бу тажрибани соҳада оммалаштириш тавсия этилди.


Бундай ҳолатдан, айниқса, Буэнос-Айрес провинцияси аҳолиси жиддий азият чекмоқда. Манбада айтилишича, ҳозиргача уч мингга яқин фуқаро ўз уйларини ташлаб кетишга мажбур бўлган. Мактаблар, дўконлар фаолияти тўхтатилган. Биноларнинг ертўлалари, пастки қаватлари сувга тўлган.\nМетеорологлар яқин кунлар ичида ёғингарчилик давом этишини билдиришди.\nХитой жануби-ғарбида жойлашган Гуйчжоу провинциясидаги кўмир конида портлаш рўй берди.\n“Рейтер” ахборот агентлиги хабарига кўра, бахтсиз ҳодиса оқибатида ўн киши ҳаётдан кўз юмган. 56 нафар кончини эса қутқаришга муваффақ бўлинди. Улардан беш нафари турли жароҳатлар билан шифохонага ётқизилди. Айни пайтда вайроналар остида қолиб кетган яна уч кишини қидириш ишлари давом этаяпти.\n1,5 миллион километрдан туширилган сурат\n“NASA” космик агентлигининг интернетдаги сайтида Сатурн сайёраси ва унинг ҳалқаси туширилган ноёб сурат эълон қилинди.\nУ 1997 йилда фаолиятини бошлаган “Кассини” қурилмаси ёрдамида шу йилнинг 25 май куни тахминан 1,5 миллион километр узоқликдан олинган.\nОлимлар мазкур янгилик Сатурнни янада кенгроқ ўрганиш имконини беришини таъкидлашаяпти.\nПортда ушлаб қолинди\nИспаниянинг Корсик портида машҳур рассом Пабло Пикассо томонидан чизилган асарни ноқонуний йўл билан олиб чиқиб кетишга уринган шахс ушланди.\n“Ёш аёл сурати” деб номланган картинанинг қиймати 25 миллион еврога тенг. Уни исми ошкор этилмаган банк вакили турли йўллар билан қўлга киритган ва мамлакатдан олиб чиқиб кетмоқчи бўлган.\nМаълумот ўрнида айтиш жоиз, бу асар Испаниянинг миллий бойлиги ҳисобланади ва қироллик қонунлари бўйича уни бошқа давлатга олиб ўтиш тақиқланади.\nИстеъмол меъёри қанча?\nАҚШнинг Бостон университети олимлари балиқ истеъмол қилиш бўйича ўтказган тадқиқот натижаларини эълон қилдилар.\nБу ҳақда “Apotheken Umschau” журналида илмий мақола ҳам чоп этилди. Таъкидланишича, одам яхши кўриниши, тетик юриши ва аъло кайфиятда бўлиши учун ҳафтада бир марта балиқ истеъмол қилиши кифоя экан.\nАниқланишича, бир порция ҳажмдаги ушбу маҳсулот таркибида омега-3 кислотаси мавжуд бўлиб, у томир деворларини ҳимоялашда муҳим ўрин тутади. Шунингдек, ёши катталар кўпроқ денгиз балиқларини тановул қилсалар, юрак-қон томир касалликларига малҳам бўларкан.\nМазкур рукндаги бошқа мақолалар: « Рақобатни енгиб ўтиш режаси\tУлушини кўпайтирди »


Dangara.uz - Алимент тўламаслик ишсиз эркакни жавобгарликдан озод қилмайди.\nАлимент тўламаслик ишсиз эркакни жавобгарликдан озод қилмайди.\n2020-07-29 08:40:50 38\nАлимент тўламаслик ишсиз эркакни жавобгарликдан озод қилмайди. (Исм ўзгартирилган) Шовкатнинг 1 нафар фарзанди бор. Турмуш ўртоғи билан ажрашган. Вақтинча ишсиз.\nФуқаролик ишлари бўйича Қўқон туманлараро судининг 2016 йил 20 сентябрь кунги ижро варақасига кўра, собиқ турмуш ўртоғи (Исм ўзгартирилган) Шохиданинг тарбиясида бўлган бир нафар вояга етмаган фарзанди, яъни 2016 йил 9 июль куни туғилган (Исм ўзгартирилган) Шоирага моддий таъминоти ойлик иш ҳақи ва бошқа даромадларининг 1/4 қисми миқдорида алимент тўлаши белгиланди. Аммо у деярли 15 ой мобайнида алимент пулини тўламади. Қонун тили билан айтганда, вояга етмаган фарзандини моддий таъминлашдан қасддан бўйин товлади. Унинг алиментдан қарздорлиги 7,8 млн. сўмдан ошган.\nСудда Шовкат ҳуқуқбузарлик ҳаракатига тўлиқ иқрор бўлди. Айтишича, оилавий келишмовчилик туфайли Шохида билан ажрашган. Бошида алимент пулларини тўлаб келган. Кейинчалик ҳеч қаерда ишламаганлиги сабабли тўлолмаган.\nШовкатнинг ҳуқуқбузарлик ҳаракати Мажбурий ижро бюроси Данғара туман бўлими ходими томонидан расмийлаштирилган маъмурий баённома, тушунтириш хатлари ҳамда ишда тўпланган бошқа далиллар билан тўлиқ ўз тасдиғини топди.\nСуд ҳуқуқбузар Шовкатга 15.07.2020 йилда Ўзбекистон Республикаси МЖтКнинг 474-моддаси 1-қисмида назарда тутилган маъмурий ҳуқуқбузарликни содир этган деб топди ва унга 15 сутка маъмурий қамоқ жазоси тайинлади.\nШовкатнинг суд залидан қамоққа олинди.\nМИБ Данғара тумани бўлими бошлиғи Ш.Ж.Шералиев\nSo'nggi marta saytdagi ma'lumotlar 31.07.2020


10:37 / 21.03.2017\nЯпонияда сакура гуллаш мавсуми очиқ деб эълон қилинди. Япон олчасининг бу йилдаги илк гуллари Токиодаги Ясукуни ибодатхонасидаги махсус "назорат" дарахтида пайдо бўлди.\nЖорий йилда Токиода сакура охирги 9 йил ичида биринчи марта, ҳаттоки жанубий ҳудудлардан кўра эрта гуллади. Метеорологларнинг статистикасига кўра, Токиода сакура ўтган йилдагига ўхшаб одатдагидан 5 кун олдин гуллади.\nТокиода расман сакура гуллаши мавсуми махсус "назорат" дарахтида илк 5 дона гул очилгандан кейин очиқ деб ҳисобланади. Бу дарахтни Япония метеорологик бошқармаси инспекторлари кузатиб боришади. Улар март бошидан барча олчазорларни назорат қилиб боришади. Бунга масъул ходим 21 март эрталаб Ясукуни ибодатхонасига келиб, сакура шохларида пушти ғунчалар ниш урганини қайд қилди ва "Токиода сакура гуллади" деб эълон қилди.\nСакуранинг тўлиқ гуллаши вақти март ойи охири ёки апрель бошига тўғри келади. Бу вақтда боғлар ва олчазорлар пушти рангдаги гулларга бурканади. Шу кунлари минглаб одамлар бу мўъжизадан завқ олиш учун боғларга ошиқадилар ва сакура дарахтлари остида пикниклар уюштирадилар.


Бухорода маст қудалар 3 ёшли қизалоқ ўлимига сабабчи бўлди - Namanganliklar.uz\nБухорода маст қудалар 3 ёшли қизалоқ ўлимига сабабчи бўлди\nБухоро вилоятининг Пешку туманида спиртли ичимлик истеъмол қилган ҳолда трактор бошқарган қудалар уч ёшли қизалоқ ўлимига сабабчи бўлди, дея хабар бермоқда «Дарё» мухбири.\nМаълум бўлишича, 2022 йилнинг 24 апрель куни Пешку туманининг «Миришкор» МФЙ Мусича қишлоғида яшовчи 1995 йилда туғилган С.Д. уч ёшли қизи Д.ни томорқасига етаклаб чиққан. Она томорқа ерининг намлиги боис, қизини қишлоқни кесиб ўтувчи йўл четида қолдирган. Ўзи эса қизидан чамаси икки метр узоқликдаги томорқасида ишлаётган бўлган. Шу пайт ҳаракатланиш қоидасини бузиб, тезликни оширган ҳолда юриб келаётган тракторга кўзи тушган ва қизини олиш учун унинг ёнига югурган. Бироқ улгурмаган.\n«Онанинг кўз олдида боласини тракторнинг темир лангарлари судраб кетган. Қизалоқ воқеа жойида вафот этган. Жудаям хунук ҳолат бўлди. Аёлнинг яна бир нафар 1,5 ёшли ўғли бор. У уйда бўлган. Аллоҳ асрасин», — дейди воқеа ҳақида гапирган маҳалла фуқароси.\n«Дарё» мухбирининг аниқлик киритишича, трактор ичида маст ҳолдаги қудалар — Б.С. ҳамда Қ.А. бўлган. Маҳалладошларининг сўзига кўра, трактор Қ.А.га тегишли бўлган. Ҳар иккиси ҳам спиртли ичимлик истеъмол қилиб, тракторга ўтирган. Тракторни Қ.А. бошқара олмагач, Б.С. қудасининг қўлидан рулни олишга уринган ва фожиага сабаб бўлган.\n«Дарё» мухбири ушбу фожиа ҳақида вилоят ИИБ томонидан расман маълумот берилмагани сабаби билан қизиққан. Бунга жавобан эса вилоят ИИБ ЙҲХБ ахборот хизмати фожиадан бехабар эканини маълум қилган. Масъулларнинг сўзига кўра, бундай жиноятни содир этган шахсларга нисбатан Жиноят кодекснинги 266-моддаси 2-қисми (транспорт воситалари ҳаракати ёки улардан фойдаланиш хавфсизлиги қоидаларини бузиш) билан жазо қўлланилади.\nҲудуд профилактика инспектори Элбек Рўзиевнинг билдиришича, фожиани келтириб чиқарган ҳар икки шахс воқеа содир бўлган пайтда туман ИИБга олиб кетилган. Айни пайтда ҳолат юзасидан тергов ишлари олиб борилмоқда.\n2 746 Ko'rishlar\n«Қамчиқ» довони кучли ёғингарчилик туфайли вақтинча ёпилди\n«Қамчиқ» довонида автомобиль ҳаракати қайта тикланди


Қорақалпоғистонда талабалар пичоқланди. Улардан бири (қиз) вафот этди - xabar.uz\nҚорақалпоғистонда талабалар пичоқланди. Улардан бири (қиз)...\n06.04.2021 12:02 0 4305\n2021 йилнинг 2 апрел куни Қорақалпоқ давлат университети талабалари — С.С. (2001 йил, қиз) ва воқеа жойида бўлган Т.А. (2002 йил, йигит) пичоқланган.\nҚорақалпоғистон Республикаси прокуратураси хабарига кўра, ҳодиса Нукус шаҳридаги 36-мактаб яқинида содир бўлган. Аниқланишича, талабалар бошқа бир талаба — С.С.нинг собиқ йигити У.Т. (2000 йилда туғилган) томонидан пичоқланган. У.Т. бир неча маротаба пичоқ билан оғир зарба берган, натижада фуқаролар С.С. ва Т.А. оғир аҳволда касалхонага ётқизилган. Кўрсатилган тиббий ёрдамга қарамай, С.С. 3 апрель куни касалхонада вафот этган.\n2021 йил 2 апрель куни Нукус шаҳар прокуратураси томонидан Жиноят кодексининг 97-моддаси, 2-қисми, «а» банди билан жиноят иши қўзғатилган.\nЖиноят ишлари бўйича Нукус шаҳар судининг 3 апрелдаги қарори билан «қамоқ олиш» эҳтиёт чораси қўлланилган.\nҚорақалпоғистон талабалар прокуратура\nҲуқуқ 05/04, 14:40\nЖарқўрғонлик аёлнинг видеомурожаати юзасидан прокуратура расмий баёнот берди\nҲуқуқ 04/04, 16:42


ЎзА - 2018 йилда Ўзбекистонга 5 миллион сайёҳ келган. Буни ошириш имконияти мавжудми?\n09.01.2019 19:12 Чоп этиш версияси\nПрезидент Шавкат Мирзиёевнинг 2018 йил 3 февралдаги “Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида“ги фармонига мувофиқ, ўтган йили Индонезия, Малайзия, Сингапур, Туркия, Жанубий Корея, Япония ва Исроил давлатлари фуқаролари учун визасиз режим ва 39 мамлакатдан келадиган сайёҳларга соддалаштирилган виза тартиби жорий қилинди. Визасиз кирувчи хорижликлар сафига 2018 йилнинг март ойидан тожикистонликлар, октябрь ойидан францияликлар ҳам қўшилди.\nДавлатимиз раҳбарининг 2019 йил 5 январдаги “Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида“ги фармони асосида яна 45 та давлат фуқаролари учун 30 кунлик визасиз тартиб жорий этилди. Бундан ташқари, 70 дан зиёд мамлакат фуқароларига электрон виза олиш имконияти яратилди.\nАгар янги рўйхатга эътибор қилинса, юртимизга визасиз кириш имтиёзи бўйича Европа минтақасининг деярли барча мамлакатлари қамраб олинганини кўриш мумкин. Мазкур минтақа дунё туризм бозорида нафақат қулай манзил сифатида, балки салоҳиятли сайёҳлари билан ҳам етакчи эканини ҳисобга олсак, виза бўйича яратилган қулайлик ва имтиёзлар самарасида яқин келажакда Ўзбекистонга Европадан келувчи сайёҳлар оқими янада фаоллашиши аниқ. Шу билан бирга, минтақада фаолият олиб борувчи, йилига миллионлаб сайёҳларни юртимизга жалб этиш имкониятига эга йирик туристик компанияларнинг Ўзбекистон туризм бозорига қизиқишини ҳам оширади.\nСтатистикага кўра, 2018 йилда Ўзбекистонга 5 миллионга яқин сайёҳ келган. Бу аввалги йилларга қараганда кўп. Демак, ўсиш катта, эндиликда берилган имтиёзлар ҳисобига сайёҳлар сони янада ортади. Бу бир томондан соҳа ривожланаётгани далолати бўлса, иккинчи томондан, шунга яраша тайёргарликни, соҳада мавжуд муаммоларни бартараф этишни тақозо этмоқда.\nАввал муаммоларга тўхталсак. Улардан баъзилари ўтган йилнинг ўзидаёқ кўзга ташланди. 2018 йилда юртимизга келувчи меҳмонлар сони кескин ошиши ва бу асосан режалаштирилмаган сайёҳлар оқими ҳиссасига тўғри келгани мавсум пайтида асосий сайёҳлик масканлари – Самарқанд, Бухоро ва Хива шаҳарларида меҳмонхоналар танқислиги, темир йўл чипталари етишмаслиги кабиларни келтириб чиқарди.\nАммо, Фарғона водийси, Қашқадарё, Сурхондарё вилоятлари, Қорақалпоғистондаги масканларга сайёҳлар оқими сийрак бўлди. Яъни, ушбу ҳудудлар бўйича сайёҳларда маълумот камлиги, ташвиқот-реклама ишлари етарлича йўлга қўйилмагани сезилиб қолди. Иккинчидан, мамлакатимиздаги сайёҳлик компаниялари маршрутларида чекка ҳудудлардаги манзиллар кам ўрин олган.\nШу каби муаммолар, туризм инфратузилмаларидаги шароит, сайёҳлик компаниялари имкониятлари изчил таҳлил этилиб, нафақат 2019 йил, балки келгуси йилларга мўлжалланган катта ишлар бошланди. Хусусан, Ўзбекистон Республикасида 2019-2025йилларда Туризмни ривожлантириш концепцияси ва чора-тадбирлар режаси тасдиқланди. 2019-2020йилларда туризм инфратузилмаси модернизация қилинади.\nКейинги йилларда туризм бозори субъектлари ва соҳага мутасадди ташкилотларнинг ўзаро ҳамкорлиги кучаймоқда. Буни Ўзбекистон Республикаси Туризмни ривожлантириш давлат қўмитаси ҳузуридаги жамоатчилик кенгаши фаолияти мисолида ҳам кўриш мумкин. Кенгашга юртимиздаги етакчи сайёҳлик компаниялари, агентликлар, фирмалар вакиллари аъзо бўлиб, улар соҳада учраётган муаммоларни бартараф этиш бўйича амалий таклиф ва тавсиялар бериб келмоқда.\nЮртимизда 7,4 минг маданий мерос объекти мавжуд. Улардан 209 таси, жумладан, 4 та шаҳар музей ЮНЕСКОнинг Жаҳон мероси рўйхатига киритилган. Хорижлик сайёҳлар бу масканларни кўришга доим интилган. Мисол учун, ўтган йили Самарқанднинг Регистон майдонига бир кунда ўртача 5 минг нафар сайёҳ ташриф буюрган.\nМазкур мажмуа бир соатда 500 одамни қабул қилиши мумкин, 5 мингта сайёҳни киритиш эса 10 соат вақтни олади. Бу сайёҳ учун ҳам, саёҳатни ташкил этувчи субъектлар учун ҳам қийинчилик туғдиради. Боиси, битта сайёҳлик йўналиши учун ўрта ҳисобда олти соат вақт кетади, ҳар бир тарихий масканни айланиб чиқиш учун ярим соат вақт ажратилади. Шундан келиб чиқиб, жамоатчилик кенгаши аъзолари тарихий масканларда турникетлар ўрнатиш, кириш чипталарини онлайн буюртма қилишни йўлга қўйиш таклифини киритди.\nТуризм соҳасида бошланган янгиликлар юртимизнинг барча ҳудудларида жаҳон талабларига мос туризм инфратузилмасини шакллантириш, сайёҳлик йўналишларидаги йўл-транспорт ва муҳандислик-коммуникация тармоқлари, хизмат кўрсатиш объектларини халқаро мезонларга мувофиқлаштиришни назарда тутади. Бу ишларнинг сифатли амалга оширилиши Ўзбекистон яқин келажакда сайёҳлар қадами узилмайдиган мамлакатга айланишида катта туртки бўлади.\nТуризмни ривожлантириш давлат қўмитаси ҳузуридаги жамоатчилик кенгаши аъзоси,\n“Ясминатур” сайёҳлик фирмаси раҳбари.


ПСЖ зўр футболчига расмий таклиф юборди\n6 июль, 2021, 08:00\nТеглар:Калиду Кулибали | Наполи\nЛекин раҳбарнинг ғазаби қўзиди\nПСЖ раҳбарияти сенегаллик футболчи Калиду Кулибали трансферини сўраб, “Наполи”га расмий сўров юборди.\nМаълумотларга қараганда, парижликлар Калиду Кулибали учун италияликлар 40 миллион евро таклиф қилди. Бироқ, бу сумма неаполликлар раҳбари Аурелио де Лаурентиснинг ғазабига сабаб бўлди ва у дарҳол рад жавобини берди.\nКлуб президенти жамоасининг асосий юлдузларидан бирини 100 миллион евро атрофида баҳолаган эди.\nПСЖ раҳбарияти эса таклиф этилган суммани кўтармоқчи эмас. Улар бу трансфер ўхшамайдиган бўлса, эътиборини бошқа жамоа ҳимоячиларига қаратади.\n“Наполи” Сульшерни хафа қилди\n"Манчестер Юнайтед" ва "Барселона" қизиқаётган футболчининг нархи эълон қилинди\nКулибали таҳсинга сазовор ишга қўл урди


Қурилиш материаллари саноатини ривожлантириш бўйича кенгашнинг...\n16.06.2021 18:45 0 1103\n15 июнь куни Ўзсаноатқурилишбанк Бошқаруви раиси, Қурилиш материаллари саноатини ривожлантириш бўйича кенгаш раиси раҳбарлигида Кенгашнинг биринчи йиғилиши ўтказилди. Видеоконференц алоқа шаклида ўтказилган йиғилишда Ўзсаноатқурилишбанк, “Ўзсаноатқурилишматериаллари” уюшмаси, Давлат геология қўмитаси, Иқтисодий тараққиёт ва камбағалликни қисқартириш вазирлиги, Инвестициялар ва ташқи савдо вазирлиги масъуллари иштирок этди.\nТаъкидланганидек, ҳудудларда мавжуд саноат салоҳиятидан, айниқса, қурилиш индустриясини ривожлантиришда норуда минералларнинг хом ашё базасини ўзлаштириш имкониятларидан тўлиқ фойдаланилмаяпти. Хусусан, керамзит, силикат қуми, шиша хом ашёси, қурилиш ва қоплама тошларга эга ўрганилган конларнинг ярмидан кўпи ўзлаштирилмай қолмоқда. Натижада, санитария-техник воситалар бўйича маҳаллий ишлаб чиқариш ички бозорнинг фақатгина 40 фоизини, газбетон блоклар – 51 фоизини, лок-бўёқ маҳсулотлари – 65 фоизини, қурилиш ойналари – 70 фоизини, девор гулқоғозлари – 30 фоизини ташкил этмоқда.\nТадбиркорлар билан мулоқот қилиш, уларнинг таклифларини ўрганишга алоҳида эътибор қаратилмоқда. Шу мақсадда Банк Бошқаруви аъзолари ва “Ўзсаноатқурилишматериаллари” уюшмаси масъулларидан иборат ишчи гуруҳ ташкил этилиб, бугунги кунга қадар шакллантирилган умумий қиймати 5,25 млрд. долларлик 1 019 та лойиҳани ҳамда янги истиқболли лойиҳаларни аниқлаш бўйича ҳудудларда ўрганишлар ўтказилмоқда.\nШунингдек, 24 та ихтисослаштирилган туман ва шаҳарлар ҳудудларида қурилиш материаллари кластерларини ташкил этиш, жумладан импорт ўрнини босувчи маҳсулотларни ишлаб чиқаришни янада кенгайтириш мақсадида махсус индустриал зоналарни ташкил этиш бўйича ишлар олиб бо%


ЎзА - Адлия вазири: “Ходимларимиз қўлини кўксига қўйиб хизмат қилиши шарт”\n10.09.2018 Чоп этиш версияси\nАдлия вазири: “Ходимларимиз қўлини кўксига қўйиб хизмат қилиши шарт”\nАйни пайтда жойларда 200 адлия бўлими фаолият юритмоқда. Хўш, бу бўлимлар ишидан аҳоли розими?\nАдлия вазирлигида айнан шу масалага бағишланган мажлисда адлия бўлимлари фаолияти таҳлил этилди.\nВидеоконференцалоқа шаклида ташкил этилган мажлисда вазирлик марказий аппарати, Корақалпоғистон Республикаси Адлия вазирлиги, вилоятлар ва Тошкент шаҳар адлия бошқармалари раҳбарлари, туманлар ва шаҳарлар адлия бўлимлари ходимлари иштирок этди.\nҚайд этилганидек, “Республика – вилоят – туман – маҳалла” принципи бўйича қонун ҳужжатлари ижрочиларга вақтида етказилмоқда. Аҳолининг ҳуқуқий онги ва маданиятини ошириш, ҳуқуқни қўллашда бир хил амалиётни жорий қилиш ҳамда ҳокимларнинг қарорларини қонун ҳужжатларига мувофиқ бўлиши таъминланаётир.\nАдлия бўлимлари учун алоҳида бинолар ажратилиб, замонавий ахборот-коммуникация технологиялари билан таъминланди. Адлия бўлимларининг ишини тўғри ташкил этиш ҳамда ягона амалиётни шакллантириш мақсадида йўриқнома, янги ишни бошлаш бўйича қўлланмалар ва ҳужжатлар намуналари ишлаб чиқилиб, ходимларга етказилди. Аҳолига сифатли хизмат кўрсатаётган, ҳар томонлама ўрнак бўлган туман адлия бўлимларига 70 хизмат автомашинаси топширилди.\nЎз навбатида, адлия бошқармалари ва бўлимлари томонидан амалга оширилган ишлар, ходимларнинг билими, салоҳияти, қўйилган вазифаларнинг моҳиятини тушунганлиги, мамлакатда амалга оширилаётган ислоҳотлардан хабардорлиги ўрганиб борилмоқда.\nЙиғилишда ўрганиш натижалари, адлия бўлимлари амалга ошираётган самарали ишлар билан бир қаторда улар фаолиятидаги мавжуд камчиликлар кўрсатиб ўтилди.\nЖумладан, Сурхондарё вилоятининг Денов, Тошкент вилоятининг Бўстонлиқ, Андижон вилоятининг Марҳамат, Тошкент шаҳрининг Бектемир тумани адлия бўлимлари қисқа вақт ичида ижобий натижаларга эришган.\nФаолиятида қўпол хато ва камчиликларга йўл қўйиб келаётган бўлимлар жиддий танқид қилинди. Камчиликларга йўл қўйган, ишига масъулиятсизлик билан ёндашган 28 нафар адлия бўлимларининг ходими (шундан 15 нафари туман адлия бўлимлари бошлиқлари) лавозимидан озод этилди.\nАдлия бошқармалари томонидан юклатилган вазифалар ижросини таъминлашга ҳамда адлия бўлимларининг иш фаолиятини тўғри ташкил этишга, фаолиятини мувофиқлаштириб, уларга услубий раҳбарлик қилишга масъулиятсизлик билан қаралаётганлиги, баъзи ҳудудларда адлия бўлимларининг фаолияти ўз ҳолига ташлаб қўйилганлиги кўрсатиб ўтилди.\nФаолиятида камчиликларга йўл қўйганлиги учун ҳудудий адлия бошқармаларининг 25 нафар ходимига ҳайфсан эълон қилинди. 29 нафар ходим огоҳлантирилди.\nЙиғилишда белгиланган вазифа ва топшириқларни ҳар бир ходим, вазирдан тортиб тизимдаги оддий ходимгача масъулиятни чуқур ҳис қилиши лозимлиги, бунда ҳеч ким, на раҳбар ёки оддий ходим четдан туриб кузатиб туришга ҳаққи йўқлиги, бунга йўл қўйилмаслиги, юклатилган вазифа ва топшириқларни виждонан бажариши шартлиги алоҳида таъкидланди.\nАдлия вазири Р.Давлетов ҳар бир адлия ходими иш фаолиятида “фуқаролар адлия идоралари фаолиятидан рози бўлиши керак” деган тамойилга қатъий ва оғишмай амал қилиши шартлиги, адлия ходимлари халқимиз олдида доим қўли кўксида бўлиб хизмат қилиши лозимлигини алоҳида қайд этди. Зеро, ҳар бир давлат хизматчиси ҳар куни ўзининг меҳнати билан эгаллаб турган лавозимига лойиқлигини исботлаши бугун қўйилаётган талаблардан биридир.\nЙиғилиш якунида учраётган камчиликларни бартараф этишга оид зарур чора-тадбирлар белгиланди.


Microsoft патентлаштирган «марҳумларни тирилтириш» технологияси нимаси билан хавфли? - Terabayt.Uz\nЯқинда олинган техник патентларни кузатиб, журналистлар Microsoft’нинг антиқа ғоясига дуч келишган. Унда тавсифланган технология реал инсонлар ва уларнинг биологик маълумотлари ҳақидаги ахборотлар асосида ишлайди ва кишининг «рақамли нусхаси»ни яратишни кўзда тутади.\nЎҚИНГ: Янги технология қадимий пирамида остидан «нариги дунёга йўл» топди!\nЯнги патент бир қарашда хавфсиз туюлади – у расман «Аниқ инсоннинг субатлашувчи чат-ботини яратиш» деб номланган. Лекин бу ерда гап шундай шахслантирилган чат-ботлар ҳақида кетяптики, уларга аниқ бир кишининг шахсий маълумотлари (унинг сурати, овози, ижтимоий тармоқлардаги ҳаракатлари ва ҳоказо) юкланади. Кейин эса тизим шу инсоннинг хулқи, сўзлашув оҳанги, фикрлаш услуби кабиларга максимал даражада тақлид қила олади. Айтиш мумкинки, интернетда (ижтимоий тармоқлар, мессенжерлар...) сиз билан ўша одамнинг ўзи эмас, балки унинг номидан рақамли нусхаси – чат-бот мулоқот қилиши мумкин ва буни фарқлай олмайсиз.\nШубҳа йўқки, қиши шахсининг бу қадар аниқ дигитал нусхасини яратиш – сунъий онг тараққиётининг янги босқичидир. Бироқ бунинг оқибатлари турлича бўлиши билан бирга, хавотирли ҳам. Input нашрининг таъкидлашича, бу технологияни қўллаб, аллақачон оламдан ўтган кишиларнинг мулоқот тарзини буткул такрорлай олувчи овозли чат-ботлар яратиш мумкин бўлади.\nГарчи технологиянинг ривожи бу қадар хавотирли даражага етиб бормаса ва Microsoft фақат ҳозирда яшаётган инсонларнинг виртуал нусхасини яратишни кўзда тутса ҳам, барибир у муаммолар келтириб чиқариши мумкин, деб ёзади нашр. Масалан, бундай чат-ботлар орқали кибержиноятларни амалга ошириш осонлашади.\nКелажакда фирибгарлар мазкур технологияларни қўлга киритиб олиб, оддий кишииларни алдашда чат-ботлардан фойдаланишлари ҳеч гап бўлмай қолиши мумкин. Ўшанда киберфирибгарлик даври келиши, кишиларнинг маблағлари ҳамда шахсга оид маълумотларини эгаллаб олиш юқори босқичга чиқиши эҳтимоли юқори.\nЎҚИНГ: ИИВ ва UZCARD огоҳлантиради: фирибгарлардан эҳтиёт бўлинг!\n#Microsoft #ботлар #кибер жиноят #кибер жиноятчилик #кибер хавфсизлик #кибержиноят #Кибержиноятчилик #янги технологиялар


Харьковдаги авиаҳалокатда омон қолган курсант ҳақида маълумот пайдо бўлди. Зеленский уни кўргани борди - Zamin.uz\n07:38 / 27.09.2020\nФото: Telegram / Zelenskiy / Officia\n25 сентябрь куни содир бўлган Харьковдаги авиаҳалокатда омон қолган курсант ҳақида маълумот пайдо бўлди. 20 ёшли Вячеслав Золочевский самолёт қулаётганда ўзини ерга ташлашга улгурган ва омон қолган. У билан бирга ўзини ташлаган яна бир йигит касалхонада ҳалок бўлган.\nУкраина президенти Владимир Зеленский фалокатда омон қолган Вячеслав Золочевский ётган ҳарбий касалхонага уни кўргани борди.\n«20 ёшли Вячеслав Золочевский бугун ўзининг иккинчи туғилган кунини нишонламоқда десак ҳам бўлади. Вячеслав дўстлари билан бирга учган самолётнинг бўлаклари яқинида ўзига келган. У билан бирга яна бир йигит ўзини ташлаган ва у олов ичида қолганди. Слава (яъни, Вячечлав) уни қутқариш учун жон жаҳди билан ҳаракат қилади ва яна бир курсантга ҳам омон қолиш имконини беради. Афсуски, у ҳалок бўлди.\nБу ўлим билан кураш майдонидаги қаҳрамонлик. Вячеслав, сенга иккинчи имкон бежизга тақдим этилмади. Украина сен билан фахрланади. Ўша даҳшатли тунни ва кўрган-кечирганларингни унутишда сенга куч тилайман. Ҳалок бўлганларни эса асло унутмаймиз», деб ёзди Владимир Зеленский ўзининг телеграм-каналида.\nВячеслав Золочевскийнинг ҳолати ўрта оғир деб баҳоланмоқда. Курсантнинг ҳуши ўзида ва у Зеленский билан гаплашган ҳам. Унинг айтишича, барчаси жуда тез содир бўлган ва нима бўлганини англаш қийин бўлган. Золочевскийга кўра, экипаж ва курсантлар таниш бўлган. Улар бирга парвоз ҳам қилишган.\nВоқеа содир бўлган жойга яқин бинолардан бирига ўрнатилган камерада авиаҳалокатнинг қандай содир бўлгани тахминан кўринган. Унда самолёт қўнишни амалга ошираётиб портлаб кетгани кўриш мумкин.\n26 сентябрь куни Киев вақти билан соат 20:45 да Украинанинг Харьков вилоятида авиаҳалокат содир бўлди. Харьков – Киев трассасининг 530-километрида Ан-26 ҳарбий транспорт самолёти қулаб тушиб, оқибатда 26 киши ҳалок бўлган. Самолётда 7 нафар экипаж аъзосидан ташқари 20 нафар синов парвозини амалга ошириш учун чиққан Иван Кожедуб номидаги Харьков Ҳаво Кучлари университети курсантлари ҳам бўлган.\nОлдинроқ Владимир Зеленский 26 сентябрни Украинада мотам куни деб эълон қилган эди. “Замин” янгиликларини “Facebook”да кузатиб боринг\nПокистонда қулаган самолёт бортидаги йўловчиларнинг 2 нафари омон қолди\n23-05-2020, 07:00, Дунё\n17-02-2020, 10:06, Дунё\nШереметьево аэропортидаги авиаҳалокатда 41 киши ҳалок бўлди (видео)\n6-05-2019, 09:25, Дунё\n2-02-2018, 22:40, Дунё\nАқтўбе фожиасидан омон қолган икки ҳамюртимизнинг тақдири не кечди?\n24-01-2018, 23:42, Дунё\nВидеокамера мўъжиза туфайли омон қолган автомашинани тасвирга олди (Видео)\n26-08-2017, 12:31, Дунё


Шимолий Македонияда парламентга ҳужум қилганликда айбланаётган 16 шахс узоқ муддатга қамалди\n24 ноябр 2020, Тошкент вақти: 01:06\nСобиқ ички ишлар вазири Митко Чавков (ўртада) “конституцион тузум ҳамда хавфсизликка таҳдид солгани” учун 18 йилга қамалди.\n15 март куни Шимолий Македония суди 16 шахсни, жумладан, собиқ ички ишлар вазирини 2017 йилда мамлакат парламентига бостириб кирилишига алоқадорликда айбдор деб топиб, узоқ муддатга озодликдан маҳрум қилди.\nСобиқ ички ишлар вазири Митко Чавков “конституцион тузум ҳамда хавфсизликка таҳдид солгани” учун 18 йилга қамалди. 2017 йилнинг 27 апрелида собиқ миллатчи ҳукумат тарафдорлари парламентга бостириб кирган пайтда Чавков оммавий хавфсизлик бюроси етакчиси бўлган.\nҚолган 15 киши эса ўхшаш жиноятларда айбдор деб топилиб, 7 йилдан 15 йилгача қамоқ жазосига ҳукм қилинди.\nПарламентга ҳужум давомида ўнлаб парламент аъзоси ҳамда журналист жароҳат олган эди. Улар орасида кейинроқ бош вазир этиб сайланган Зоран Заев ҳам бўлган.\nСуд ҳукм чиқарган шахсларнинг аксари консерватив VMRO-DPMNE мухолиф партиясининг собиқ расмийлари ёки тарафдорлари эканлиги айтилмоқда.


Россия нима сабабдан доллардан воз кечишга мажбур бўлмоқда\nПутин Россия нима сабабдан доллардан воз кечишга мажбур бўлаётганини айтди\nВладимир Путиннинг сўзларига кўра, Россия АҚШ санкциялари сабаб ҳамкорлари билан тўловларни миллий валютада амалга оширишга мажбур. Агар Вашингтон ўз сиёсатини ўзгартирмаса, Россия доллардан узоқлашишда давом этади.\nдоллардан воз кечиш\nТОШКЕНТ, 1 дек – Sputnik. Долларнинг резерв валюта сифатидаги мақомини АҚШ ҳукуматининг ўз сиёсати туширмоқда, масалан, Россия санкциялар сабаб ҳамкорлари билан тўловларни миллий валютада амалга оширишга мажбур. Агар Вашингтон ўз сиёсатини ўзгартирмаса, Россия доллардан узоқлашишда давом этади. Бу ҳақда Россия президенти Владимир Путин маълум қилди.Унинг таъкидлашича, Россия доллардан воз кечмоқчи эмас, ва асосий рус нефтгаз компаниялари тўловларни америка валютасида амалга оширмоқда. Аммо, Путиннинг қўшимча қилишича, АҚШ Москвага ҳарбий-саноат комплексидаги ҳамкорлари билан долларда ҳисоб-китоб қилиш имконини бермаяпти.“Нима ҳам қилардик, кетишимиз керак (доллардан – таҳр.). Мудофаа саноати билан боғлиқ бўлмаган айрим товарларга нисбатан ҳам санкциялар қўллашди, долларда ҳисоб-китоб қилиш ҳам қийинлашди. Шунчаки, Америка расмийлари ўз қўллари билан муаммоларни яратмоқда” - дея қўшимча қилди у.Россия етакчиси дунёда доллардаги тўлов ва ҳисоб-китоблар ҳам, олтин валюталари резервларида ҳам камайган, яъни, 61 фоиздан 59 фоизгача пасайиш кузатилдиУнинг сўзларига кўра, дунё олтин захира валюталарида фунт, йена улуши ошган, долларники эса қисқарган. “Агар америкалик сиёсатчилар шундай давом этишса, табиий тарзда доллар қиймати тушишда давом этади”, - дейди Путин.Шунингдек, унинг таъкидлашича, Россия кўплаб мамлакатлар билан ҳисоб-китоб ва тўловларни миллий валютада амалга оширишни бошлаган. Баъзи халқаро ташкилотларда валюталар саватчалари ташкиллаштирилмоқда. “Бугунги кунда, менимча, асосий тренд- резерв валюталарнинг сони ошишидир. Менимча, араб мамлакатлари ўз резерв валюталарини яратиш устида бош қотирмоқда, евро эса ривожланишда давом этмоқда... албатта тўловлар миллий валютада"- деди Россия раҳбари форумдаги чиқиши давомида.“Биз доллардан бутунлай воз кечмаймиз, долларда ишлашда давом этамиз, буни доллар қанчалик хоҳлайди билмайман, агар хоҳламаса, керак эмас, қисқартирамиз”, - хулоса қилди Путин.\nақш, владимир путин, доллардан воз кечиш\n© Sputnik / POOL / Фотобанкка ўтиш Президент РФ Владимир Путин\nРоссия етакчисининг сўзларига кўра, мамлакат АҚШ ҳаракатлари сабаб доллардан воз кечмоқда.\nТОШКЕНТ, 1 дек – Sputnik. Долларнинг резерв валюта сифатидаги мақомини АҚШ ҳукуматининг ўз сиёсати туширмоқда, масалан, Россия санкциялар сабаб ҳамкорлари билан тўловларни миллий валютада амалга оширишга мажбур. Агар Вашингтон ўз сиёсатини ўзгартирмаса, Россия доллардан узоқлашишда давом этади. Бу ҳақда Россия президенти Владимир Путин маълум қилди.\n“Мен долларнинг резерв ва тўлов учун дунёдаги универсал валюта сифатида аҳамиятини йўқотгани ҳақида гапирмадим. АҚШ ҳукуматининг сиёсати долларни қийматини туширмоқда, бизни эса доллар майдонидан узоқлаштирмоқда” - деди Путин “Россия чорлайди!” инвестиция форумининг ялпи мажлисида.\nУнинг таъкидлашича, Россия доллардан воз кечмоқчи эмас, ва асосий рус нефтгаз компаниялари тўловларни америка валютасида амалга оширмоқда. Аммо, Путиннинг қўшимча қилишича, АҚШ Москвага ҳарбий-саноат комплексидаги ҳамкорлари билан долларда ҳисоб-китоб қилиш имконини бермаяпти.\nРоссия бир ой ичида МФФда доллардан тўлиқ воз кечади\n4 Июн 2021, 10:03\n“Нима ҳам қилардик, кетишимиз керак (доллардан – таҳр.). Мудофаа саноати билан боғлиқ бўлмаган айрим товарларга нисбатан ҳам санкциялар қўллашди, долларда ҳисоб-китоб қилиш ҳам қийинлашди. Шунчаки, Америка расмийлари ўз қўллари билан муаммоларни яратмоқда” - дея қўшимча қилди у.\nРоссия етакчиси дунёда доллардаги тўлов ва ҳисоб-китоблар ҳам, олтин валюталари резервларида ҳам камайган, яъни, 61 фоиздан 59 фоизгача пасайиш кузатилди\nУнинг сўзларига кўра, дунё олтин захира валюталарида фунт, йена улуши ошган, долларники эса қисқарган. “Агар америкалик сиёсатчилар шундай давом этишса, табиий тарзда доллар қиймати тушишда давом этади”, - дейди Путин.\nШунингдек, унинг таъкидлашича, Россия кўплаб мамлакатлар билан ҳисоб-китоб ва тўловларни миллий валютада амалга оширишни бошлаган. Баъзи халқаро ташкилотларда валюталар саватчалари ташкиллаштирилмоқда. “Бугунги кунда, менимча, асосий тренд- резерв валюталарнинг сони ошишидир. Менимча, араб мамлакатлари ўз резерв валюталарини яратиш устида бош қотирмоқда, евро эса ривожланишда давом этмоқда... албатта тўловлар миллий валютада"- деди Россия раҳбари форумдаги чиқиши давомида.\n“Биз доллардан бутунлай воз кечмаймиз, долларда ишлашда давом этамиз, буни доллар қанчалик хоҳлайди билмайман, агар хоҳламаса, керак эмас, қисқартирамиз”, - хулоса қилди Путин.\nЛавров доллардан воз кечишга чақирди\n23 Март 2021, 20:32


Чоршанба, 14 Июль\n23 июлдан ХХХII ёзги олимпиада ўйинлари старт олади. Ўзбекистон делегацияси Токиода ўтадиган 4 йилликнинг энг йирик турнирига спортнинг 17 туридан 71 та йўлланмани қўлга киритган. Хўш, Ўзбекистон мусобақага тайёрми? Риодаги каби юқори натижалар қайд этиладими? Шу каби саволларга жавоб олиш учун Миллий олимпия қўмитаси бош котиби Ойбек Қосимов билан суҳбатлашдик.\n– Ойбек ака, Ўзбекистон 2016 йилги Риода ўтган ёзги Олимпиадада тарихдаги энг яхши натижасини қайд этди. Бирдан бундай ўсишга қандай эришилди? Бу сафар ҳам юқори натижалар кутсак бўладими?\n– 2012 йилги Лондон олимпиадасидаги муваффақиятсиз иштирок таҳлил қилинди. Бразилиядаги олимпиада учун дастур ишлаб чиқилди. Ҳар бир спорт турига молиявий маблағ ажратилди, ҳомийлар бириктирилди. Муносиб тайёргарлик кўрилди. Натижада Ўзбекистон энг яхши натижасини қайд этиб, 13 та медал билан умумжамоа ҳисобида 21-ўринни қўлга киритди.\nРиода фақат яккакурашларда медаллар қўлга киритгандик. Шу сабабли Токио олимпиадасигача спорт географиясини кенгайтиришни мақсад қилдик. Бу сафар 71 та йўлланма қўлга киритилди, аёл лицензиатлар (30 нафар) сони борасида ўсишга эришилди. Риодаги турнир билан таққосласак, бу олимпиадада биринчи маротаба замонавий бешкурашдан вакилларимиз қатнашади. Таэквондочилар илк бор тўлиқ таркибда иштирок этишади, дзюдодан 11 та йўлланмага эга чиқдик. Лекин енгил атлетика ва жамоавий спорт турларида кўзланган мақсадга эриша олмадик. Шу ўринда паралимпияга 55 та йўлланма қўлга киритганимизни ҳам таъкидлашни истардим. Бу – энг яхши натижамиз.\n– Қўмита биносига киришда олимпиада учун ишлаб чиқилган либосларни кўрдик. Улар ҳақида ҳам маълумот берсангиз.\n– Либос дизайни борасида махсус танлов эълон қилдик. Аввал либосларимиз оқ-кўк рангларда бўларди, бу сафар оқ-яшил ранглардан ва миллий нақшлардан фойдаландик. Уларни маҳаллий ишлаб чиқарувчилар тақдим этган.\n– Боксчи, дзюдочи ва таэквондочилар кунчиқар юртга етиб боришди. Қолган спорт турларидаги атлетлар Японияга қачон учишади?\n– Иқлимга мослашишдан келиб чиқдик. Биласиз, Токио иқлим ва вақт жиҳатидан (4 соатга) биздан фарқ қилади. Мутахассислар билан гаплашганимизда, мослашиш учун 4-5 кун керак бўлишини айтишди. Шунинг учун ҳар бир спорт тури учун мусобақалар санасига қараб индивидуал тарзда жадвал ишлаб чиқдик. Масалан, кураш мусобақалари кейинроқ бўлади. Шунинг учун уларни олдиндан олиб боришга эҳтиёж йўқ. Асосий делегациямиз эса 19 июл куни махсус рейс билан учиб боради.\n– Пандемияни инобатга олсак, делегациянинг Токиода яшаши қандай бўлади?\n– Турнирнинг ташкилий масалалари кўп бор муҳокама қилинди. Сўнгги қарорга кўра, мусобақаларга ҳатто маҳаллий мухлислар ҳам киритилмайдиган бўлди. Спортчиларга чекловлар ўрнатилган: Олимпия шаҳарчасидан чиқиш мумкин эмас. Бегоналарнинг киришига йўл қўйилмайди. Барча белгиланган тартибга амал қилади.\n– Аввалги олимпиадалардан кейин совриндор спортчиларимизнинг айримларида допинг аниқланди. Артур Таймазов, Сослан Тигиев, Руслан Нуриддиновни мисол қилиб келтириш мумкин. Бундай хатолар қайтарилмаслиги учун жиддий текширувлар, допинг тестлари ўтказилдими?\n– 2017 йилда сиз айтган салбий тажрибадан келиб чиққан ҳолда, президентимиздан Антидопинг агентлигини ташкил этишни илтимос қилдик. Бундан мақсад – спортчиларни доимий кузатиб бориш ва уларга тўғри маслаҳатлар бериш. Қарийб 4 йил давомида агентлик тўғри ишлар олиб борди.\nЧемпион тайёрлаш учун 8-10 йил вақт кетади. Шунча тайёргарлик кўрилса-ю, якунда қўлга киритилган медаллар олиб қўйилса, бу ачинарли ҳолат. Шу нуқтайи назардан агентлик ташкил этилди. Спортчилар мониторинг қилиб борилмоқда. Худо хоҳласа, бундай ҳолатлар қайтарилмайди.\n– Одатда олимпиадаларда бокс, дзюдо ва курашдан медаллар қўлга киритилади. Рио олимпиадасидан кейинги 4-5 йил ичида яна қайси спорт турлари совринлар қўлга киритиш даражасига чиқа олди?\n– Ўсиш бор. Масалан, таэквондочилар ҳозирда юқори спорт формасида. Эшкак эшиш, велоспортда ҳам тўғри селексия ишларини олиб бордик, деб ҳисоблайман. Аслини олганда олимпия ўйинларигача етиб бордими, демак, у аллақачон юқори даражали спортчилигини исботлай олган. Барча атлетларимиздан яхши натижалар кутиб қоламиз.\n– Ўзбекистон бокс миллий жамоасидаги айрим вазн вакиллари борасида мунозаралар кўпайди. Бу борада бокс миллий жамоаси мураббийлари билан йиғилиш ўтказилдими ёки олимпиададан сўнг сарҳисоб қилинадими?\n– Сўнгги 4-5 йилда бокс бўйича деярли барча мусобақаларда умумжамоа ҳисобида 1-ўринни эгаллаб келяпмиз. Албатта, Шаҳрам Ғиёсов, Ҳасанбой Дўсматов ва Баҳодир Жалолов каби спортчиларимиздан илҳомланиб, кўплаб ёшлар боксга интилишмоқда. Ота-оналар ҳам фарзандларини асосан бокс тўгаракларига беришмоқда. Буни мониторинг қилиб кўрдик. Натижада ҳозирда миллий жамоага даъвогарлар сони ошган. Айрим вазнлардаги боксчиларнинг кучи тенг. Лекин айнан кимлар боришини мураббийлар штаби ўзаро мусобақалар орқали аниқлаб олишган. Бунга аралаша олмаймиз. Натижани олимпиадада кўрамиз.\n– Олимпиадага йўлланма қўлга киритилмаган бўлса-да, футбол бўйича ҳам бир савол бор эди. Ўзбекистон миллий жамоаси бош мураббийлигига номзодлар орасида Темур Кападзе ҳам тилга олинмоқда. Кападзе миллий жамоага мураббий бўлса, чиройли ўйинлар кўрсатаётган ва ўз йўлида яхши кетаётган «Олимпик»нинг тақдири нима бўлади?\n– «Олимпик» жамоасининг ташкил этилиши жуда кўп баҳсларга сабаб бўлди. Халқаро тажрибани ўрганиб, бу қарорга келдик. Ҳозир Хитой ҳам шу йўлдан кетмоқда. Ўйин амалиётисиз қолиб кетаётган ёки Суперлига жамоалари захирасида ўтирган футболчиларни жамлаб, уларни бир жамоа сифатида шакллантиришни мақсад қилдик. Жамоа ёмон ўйин кўрсатмаяпти, Про-Лигада пешқадам. Клубнинг 80-90 фоиз футболчилари Ўзбекистон олимпия жамоасининг ўзагини ташкил этади. Шу йўсинда давом этса, бу жамоа келажакда Япония, Жанубий Корея билан тенгма-тенг кураша оладиган даражага чиқади.\nКападзе номзодига келсак, миллий жамоага номзодлар етарли. Фикримча, у ҳозирги ишини давом эттириши ва жамоани Олимпиадага олиб чиқишга ҳаракат қилгани маъқул.\nТасвирчи ва монтаж устаси – Абдусалим Абдувоҳидов\nОйбек Қосимов МОҚ Токио Олимпиадаси


АҚШ Украинани Хитойнинг "адолатсиз савдо амалиёти"дан огоҳлантирди\n09 март 2021, Тошкент вақти: 15:30\nЖон Болтон ўнгда) Володимир Зеленский билан Киевда 27 август куни учрашди.\nАҚШ президентининг миллий хавфсизлик бўйича маслаҳатчиси Жон Болтон Киевда президент Володимир Зеленский билан учрашуви чоғида Хитойнинг “адолатсиз савдо амалиёти” масаласи муҳокама қилинганини билдирди.\nМазкур масала муҳокама қилинишига Хитой Украинанинг “Мотор Сич” ширкатини сотиб олиши мумкинлиги тўғрисидаги хабарлар туртки бўлди.\n28 август куни Болтон бу ҳақда матбуотга билдирар экан, ким билан қандай шартнома тузиш Украинанинг суверен ички иши эканини ва шунинг учун қайсидир бир ширкатни танқид қилишдан тийилишини айтди:\n-Украина иқтисодиёти, унинг мудофаа саноати ва бу саноат келажакда қандай аҳамиятга эга бўлишидан келиб чиқадиган бўлсак, Хитойнинг “қарздорлик дипломатияси” бошқа мамлакатларда бўлгани каби Украинага ҳам таъсир қилади деган ташвишдамиз. Биз бу ҳавотирларни Украина ҳукуматига билдирдик,-деди Болтон.\n“Мотор Сич” ширкати ракеталар, вертолётлар ва реактив самолётлар учун двигателларни ишлаб чиқаради. Хабарларга қараганда бу ширкатни сотиб олишга Хитойнинг икки етакчи корпорацияси қизиқмоқда.\nКобулдаги клиникада коронавирусга қарши AstraZeneca препарати билан эмлаш жараёни, 2021 йил 3 марти\nАфғонистон COVAX халқаро дастури доирасида коронавирусга қарши вакциналарнинг илк партиясини қабул қилиб олди.\nЖаҳон соғлиқни сақлаш ташкилот 8 март куни бу мамлакатга 468 минг доза вакцина етиб борганини маълум қилди. Афғонистонга жами 3 миллион доза вакцина бепул етказиб берилиши кутилмоқда.\nAstraZeneca вакцинаси Кобулга Ҳиндистоннинг Мумбайдаги Зардоб институтидан етказилган. Вакцинадан ташқари Афғонистонга 470 минг шприц ва хавфсиз ташиш учун 4 минг 700 дона контейнер ҳам келтирилган.\nАфғонистон соғлиқни сақлаш тизими вакиллари ривожланаётган мамлакатлар ўртасида коронавирусга қарши вакцина тақсимотига қаратилган COVAX дастури 38 миллион киши истиқомат қиладиган мамлакатда аҳолининг 20 фоизини эмлаш учун етарли эмдори етказиб берилишини билдирганлар.\nCOVAX дастури лойиҳани мувофиқлаштираётган Gavi дастури билан ЖССТнинг қўшма ташаббуси бўлиб ҳисобланади. Дастур вакцинага эга бўлишда бой ва қашшоқ мамлакатлар ўртасидаги фарқни озайтиришга қаратилган. COVAX ривожланмаган мамлакатларни 2021 йил охиригача икки миллиард доза вакцина билан таъминлашни ўз олдига мақсад қилиб қўйган. Мазкур дастурга Ўзбекистон ҳам қўшилган.\nХалқаро олимпия қўмитаси Александр Лукашенконинг катта ўғли Викторни Беларусь Миллий олимпия қўмитасининг янги президенти сифатида тан олмади. Бу ҳақда ХОҚнинг 8 март куни ёйинланган хабарномасида айтилган.\nШунингдек, халқаро қўмита Хоккей федерацияси президенти Дмитрий Басковни ҳам Беларусь Миллий олимпия қўмитаси ижроия қўмитаси аъзоси ўлароқ тан олган эмас. Александр Лукашенконинг мухолифлари Басковнинг минсклик Роман Бондаренко ўлимига алоқаси бўлиши мумкинлигини айтиб келадилар.\nВиктор Лукашенко Беларусь Миллий олимпия қўмитасига шу йилнинг 26 февралида президент этиб сайланганди. Ундан аввал бу лавозимни 1997 йилдан буён отаси Александр Лукашенко эгаллаб келган.\nХалқаро олимпия қўмитаси бу галги қарори унинг ўтган йил охирида Беларусга нисбатан киритган чекловлари билан боғлиқ бўлиши мумкин. 2020 йил декабрида ХОҚ Беларусь Миллий олимпия қўмитаси ўз спортчиларини сиёсий дискриминациядан ҳимоя қилмаган, деган қарорга келганди. Ўша пайтда ХОҚ Александр ва Виктор Лукашенколарнинг Токиодаги Олимпиадага боришини тақиқлаб, Беларусь МОҚни молиялаштиришни тўхтатиб қўйганди.\nБеларусда ўтган йил 9 августидаги президент сайловидан сўнг мамлакат Марказий сайлов комиссияси Александр Лукашенкони сайлов ғолиби, деб эълон қилган ва бунинг ортидан мамлакатда оммавий норозилик намойишлари бошланиб кетганди.\nБашар Асад (архив сурати)\nСурияда президент Башар Асад ва рафиқасининг коронавирусга топширган тести мусбат натижа берди. Дамашқ томонидан 8 март куни тарқатилган баёнотда эр-хотин ўзларида COVID-19 га хос бўлган ҳолсизликни ҳис этганларидан кейин тест топширганлари айтилган.\n55 ёшли Башар Асад ва унинг 45 ёшли рафиқаси Асмо икки ҳафтадан уч ҳафтагача давом этиши мумкин бўлган ўз-ўзини иҳоталашдан сўнг ишга қайтишади, дейилган Сурия президенти девонхонаси хабарномасида.\nМазкур ҳужжатдан иқтибос келтирган ғарб агентликлари эр-хотиннинг аҳволи “яхши ва барқарор” дея баҳоланаётганини қайд этганлар.\nДамашқ томонидан назорат қилинадиган ҳудуддан олинган расмий статистикага мувофиқ, Сурияда тақрибан 16 минг киши коронавирусга чалинган, хасталик важидан 1063 нафар бемор нобуд бўлган. Аммо аҳолини ёппасига тестдан ўтказиш имконсизлиги туфайли эпидемияга оид ҳақиқий рақамлар бундан анча юқори бўлиши мумкинлиги тахмин этилади.\nСурия ҳудудида ички қуролли тўқнашувлар давом этмоқда. 2011 йил мартида президент Асад режимига қарши тинч намойишлар шаклида бошланган норозилик чиқишлари кейинроқ қонли воқеаларга уланиб кетган.\nРасмий Дамашқ ўтган ҳафта мамлакатда эмлаш жараёни бошланганини эълон қилган, бироқ бунга оид тафсилотларни ошкор қилмаган. Расмийлар вакцина “дўст бўлган давлат”дан келтирилганини иддао қилганлар, бироқ мазкур мамлакат номини очиқлаган эмаслар.


09 декабр 2019, Тошкент вақти: 04:32\nТолиблар Афғонистондаги икки йирик телеканал ва улар ходимларини ўз нишони деб эълон қилди. Бунга телеканалларнинг жангариларга қарши “ҳурматсиз ва адоватли ҳаракатлари” сабаб бўлди.\nБу ҳақда 12 октябрь куни билдирув эълон қилган толиблар Tolo TV ҳамда 1TV хусусий каналларини “пропаганда тармоқлари” деб атади. Tolo TV ҳамда 1TV Афғонистонда шуҳрат қозонган мустақил каналлар бўлиб, тез-тез толибларни танқид қилиб туради.\nТолиблар бу қарорга келишларига телеканалларнинг Қундуз вилоятидаги аҳволни ёритиши, хусусан, толиблар 28 сентябрь куни Қундуз шаҳрида эгаллаб олган аёллар меҳмонхонасида аёлларни гўёки зўрлагани ҳақидаги хабарлари сабаб бўлганини билдиришди. Жангарилар бу хабарларни рад этиб, уларни “ушбу шайтон тармоқларининг пропагандасига мисол”, дея таърифлади.\nТолиблар эълон қилган билдирувда жангари гуруҳ бу икки канални энди оммавий ахборот воситаси деб тан олмаслиги ҳамда уларни “ҳурматсиз ҳамда адоватли ҳаракатлари сабаб ҳарбий нишон” деб ҳисоблаши ёзилган.\n“Ушбу телеканалларнинг ҳеч қайси ишчиси, олиб борувчиси, офиси, янгиликлар гуруҳи, журналисти жазосиз қолмайди. Бу каналларнинг барча мухбири ҳамда ҳамкорлари душман ходимлари ҳисобланади, уларнинг барча марказлари, офислари ҳамда юборилган гуруҳлари ҳарбий нишон ҳисобланади ва бутунлай йўқ қилинади”, дейилади толиблар билдирувида.\nTolo TV директори Саад Муҳсиний толибларнинг таҳдиди телеканал ишини тўхтата олмаслигини айтди.\n12 октябрь куни Муҳсиний Twitterда “Фахр билан айтаманки, бизнинг одамларимиз доим бетараф ва қўрқувсиз хабар беради”, деб ёзди. “Ҳеч қандай гуруҳ бизни қўрқита олмайди”.\nТолиблар пўписасида афғон оммавий ахборот воситалари АҚШ мамлакатда олиб бораётган “пропаганда уруши”нинг бир бўлаги ўлароқ таърифланади. 2001 йил толиблар тузуми АҚШ етакчилигида тугатилган эди.\n“Уларнинг дастурлари америкалик босқинчилар ва уларнинг югурдакларини қўллашга қаратилган, жиҳод ва жасур афғон халқига қарши курашувчи ҳамда исломий принципларга қарши чиқувчи ва мамлакатдаги миллий бирликни бузишни рағбатлантирувчи пропаганда материали ўлароқ тақдим этилади”, дейилади жангарилар билдирувида.\nТолиблар аҳолини бу икки телеканални “бойкот” қилишга чақирди.\n“Одамлар бу каналларнинг асосий офислари ҳамда бўлимларига боришни тўхтатишлари, уларнинг дастурларида иштирок этишни бас қилишлари ҳамда уларнинг хабарларини уйларига киритмасликлари керак. Зиёлилар бу каналларнинг хабарларида иштирок этишни тўхтатишлари, мусулмон халқ бу каналларни кўришни тўхтатиши ва бойкот қилиши керак”.\nМатбуотни озод қилиш учун ёрдам\nАфғонистон матбуотидаги ўзгаришлар мамлакат ўтган ўн йилда эришган энг катта ютуқлардан бири ўлароқ кўрилади. Толиблар ҳукм сурган йилларда телевизор, мусиқа, мустақил хабарлар ман қилинган эди. Ўша даврида фақат битта радиоканал – “Толибларнинг шариат овози” канали фаолият юритган. Канал дастурларининг аксар қисми азон ва диний маърузаларга бағишланган.\nАҚШ халқаро ривожлантириш агентлиги (USAID) ҳамда мамлакат ташқи ишлар вазирлиги Афғонистонда толиблар 2001 йилда ағдарилганидан бери мамлакатнинг эркин матбуотини қўллаш учун бир неча ўн миллион доллар сарфлади.\nЭртаю кеч фаолият юритадиган Tolo TV каналига эгалик қилувчи Moby Group ширкати 2004 йил канални ишга солиш учун USAIDдан 2 миллион доллар маблағ олган эди. Аммо 2014 йилга келиб Tolo TV Озодлик радиоси билан суҳбатда канал эндиликда ўзини-ўзи маблағ билан таъминлаётганини ва АҚШдан бошқа ёрдам олмаётганини билдирди.\n1TV каналига афғон ишбилармони Фаҳим Ҳошимий 2009 йил асос солгҳан. Каналнинг АҚШдан ёки бошқа хорижий мамлакатдан маблағ олгани номаълум.\nЭришилган ютуқларга қарамасдан, Афғонистондаги эркин матбуот мунтазам равишда диний етакчилар, собиқ уруш қўмондонлари ва ҳатто ҳукумат босими ва ҳужумига дучор бўлиб келади.\nHuman Rights Watch (HRW) ташкилоти шу йилнинг январь ойида афғон журналистлари дуч келаётган зўравонлик ҳамда таҳдидлар ошиб бораётганини билдирди.\nМаркази АҚШда бўлган ташкилот журналистлар бошдан кечираётган таҳқирлашлар, қўрқитишлар ҳамда ҳужумларни ва Афғонистон ҳукумати бу ҳолатларни кўриб чиқишдан ва айбодрларни жазолашдан бош тортаётганини ҳужжатлаштирди.\nТашкилотга кўра, толиблар ўзларига маъқул келмаган хабарлар учун журналистларни очиқчасига нишонга олиб мамлакатда қўрқув руҳининг кучайишига ҳисса қўшмоқда.\nЧегара билмас мухбирлар ташкилоти июнь ойида Афғонистонда матбуот ходимлари бошдан кечирган зўравонликларга айбдорлар жазосиз қолаётганини қоралади.\nЎтган йили Афғонистонда уч мухбир ўлдирилган эди.\nБМТ яқинда эълон қилган ҳисоботда толиблар қўли 2001 йилдан бери кузатилмаган даражада узайгани айтиб ўтилган.\nБМТга кўра, ҳозирги кунда мамлакат туманларининг ярмида хавф-хатар даражаси “юқори” ёки “ўта юқори”дир. Охирги 14 йил ичида бундай ҳол кузатилмаган эди.\nОзодлик/Озод Европа радиоси мухбири Фруд Бежан мақоласини инглиз тилидан Нодир Атаев таржима қилди.


Ирландия абортни қонунийлаштирмоқчи, аммо халқ бунга қарши | Azon.uz - Ахборот-таҳлилий портал\nИрландия абортни қонунийлаштирмоқчи, аммо халқ бунга қарши\n21:30 13.03.2018 368\nИрландия пойтахти Дублин шаҳрида ўн минглаб одамлар абортга қарши норозилик намойишида иштирок этди. Бу ҳақда "Хабар.уз" "Irish Times" нашри маълумотига асосланиб хабар қилмоқда.\nМай ойининг охирида Ирландияда абортнинг қонунийлаштирилиши борасида референдум бўлиб ўтади. Унда овоз берувчилар «Конституциядаги саккизинчи тузатиш (абортни тақиқлаш тўғрисида)нинг сақланиши ёки бекор қилинишини хоҳлайсизми?» деган саволга жавоб беришади.\nНамойиш иштирокчилари саккизинчи тузатиш ўз кучида қолишини талаб қилишган. Ушбу тузатиш 1983 йилда киритилган бўлиб, у абортнинг ҳар қандай кўринишини тақиқлайди.\nИрландия бош вазири Лео Варадкар аввал саккизинчи тузатишни бекор қилиш учун овоз беришини эълон қилган эди, аммо парламентда бу масала юзасидан қарама-қаршиликлар жуда кўп. Католик черкови аборт ҳақидаги қонунни бекор қилишга қарши бўлиши кутилмоқда, чунки диндорларнинг фикрича, абортларни қонунийлаштириш эвтаназияга йўл очади.


Бугунги кунда сув ва сувдан фойдаланиш, ер ва ер ости бойликларини, атмосфера ҳавосини муҳофаза қилиш, ўрмонлар ва ҳайвонот дунёсини муҳофаза қилиш ва улардан оқилона фойдаланиш, мамлакат аҳолисини сифатли ичимлик суви билан таъминлаш бўйича ишларни жадаллаштириш давлат сиёсати даражасига кўтарилганлиги хўжалик юритувчи субъектлар ва аҳолини сув ресурсларидан тежамли ва оқилона фойдаланиш борасидаги жавобгарлигини кучайтиришни ҳам тақозо этмоқда.\nДунёнинг қай бир бурчагида бир қултум тоза сувга интиқ инсонлар бор экан, сув исрофгарчилигига йўл қўйишга ҳаққимиз йўқдир.\nСув — оби ҳаёт. Сув — ҳаётимиз манбаи. Сув ва ҳаво нафақат инсонларга, балки ҳайвонот ва наботот оламига ҳам берилган олий неъматдир. Сувни тежаб ишлатиш ҳар биримизнинг бурчимиз бўлмоғи даркор. Атрофимиздаги инсонларнинг сувга нотўғри муносабатда бўлишлари муаммоларнинг кўпайишига сабаб бўлмоқда. Бугуннинг энг долзарб вазифаларидан бири эса табиий ресурсларни сақлаш ва улардан оқилона фойдаланиш бўйича фаолиятда онгли равишда ва масъулият билан иштирок этишимиз бўлади. Негаки, мамлакатнинг экологик сиёсатини амалга оширишда жамиятнинг барча кучлари сафарбар этилмоғи керак.\nШундагина биз ёш авлоднинг экологик маданиятга эриша олишига кўмак бера оламиз. Бунинг учун ҳар биримиз атроф-муҳит тозалигига эътибор қилишни, сув тежамкорлигига эришишни ўз оиламиздан бошламоғимиз шарт. Боболаримиз “Қуш уясида кўрганини қилади”, деб бежиз айтишмаган. Боғ ва боғчаларимизни суғоришда, ювиниб таранишда ҳам сувни тежаб ишлатишимиз керак бўлади. Тувакларда ўстириладиган гуллар, манзарали буталар учун эса Гидрогель гранулаларидан фойдаланиш мақсадга мувофиқдир.\nМамлакатимизда қўлланилаётган сув тежовчи технологиялардан, яъни томчилатиб суғориш, ёмғирлатиб суғориш, кўчма эгилувчан пластик қувурлар ёрдамида суғориш, Гидрогель гранулаларидан фойдаланиш кабилардан ҳам бохабар бўлишимиз керак.\nСув тежовчи суғориш технологияларининг афзалликларини пахта етиштиришда кўриб чиқадиган бўлсак, қуйидаги натижаларга эришишимиз мумкин бўлади.\nТомчилатиб суғоришда сув сарфи 40-50 фоиз тежалади. Ёқилғи 60 фоизга иқтисод қилинади. Минерал ўғитлар самарадорлиги 30 фоизга, ҳосилдорлик эса 15-20 центнерга ортади. Биологик пишиш муддати ҳам 12-15 кунга тезлашади.\nСув сарфи кўллатиб суғоришда 32 фоизга, ёмғирлатиб суғоришда 60 фоизга, томчилаб суғоришда эса 90 фоизга тежалади.\nУшбу томчилатиб суғориш технологиясини қўллаш ор-қали экин турлари бўйича юқори ҳосилдорликка ҳам эришиш мумкинлиги катта аҳамият касб этади.\nЭгатлаб суғоришда пахта ҳосилдорлиги 1 гектар ер майдонидан 2,5 тоннагача бўлса, томчилатиб суғоришда 4,5 тоннагача, пиёз оддий кўллатиб суғоришда 30 тонна, томчилатиб суғоришда 60 тонна, помидор ҳосилдорлиги эса оддий суғоришда 25 тонна, томчилатиб суғоришда 45 тоннагача ортиши мумкин. Шунингдек, оқова сувларнинг миқдори сезиларли даражада камаяди. Қисқа масофаларга ўқариқлар олиш зарурияти қолмайди. Экин қатор ораларига техника ёрдамида ишлов берилмайди. Энг муҳими, суғоришга ишлатилаётган сувнинг сарфи камаяди.\nЎзбекистон Республикаси Президентининг 2018 йил 27 декабрдаги “Пахта хом ашёсини етиштиришда томчилатиб суғориш технология-ларидан кенг фойдаланиш учун қулай шарт-шароитлар яратишга оид кечиктириб бўлмайдиган чора-тадбирлар тўғрисида”ги 4087-сонли, 2018 йил 5 февралдаги “Ўзбекистон Республикаси Қишлоқ хўжалиги вазирлиги ҳузуридаги узумчилик ва виночиликни ривожлантириш агентлиги фаолиятини ташкил этиш тўғрисида”ги ПҚ-4161-сонли қарорлари ижросини таъминлаш борасида ҳам бугунги кунда бирмунча ижобий ишлар амалга оширилиши кўзда тутилган. Томчилатиб суғориш технологияларини жорий қилишда давлат томонидан кўплаб имтиёзлар берилмоқда. Масалан, ушбу фаолият учун олинадиган кредит пули миқдорининг 10 фоизли пункти тўлаб берилади.\nСуғориш қудуғини қазишга ҳар бир метри учун 100 минг сўм миқдорида субсидия берилади. Яна хориждан келтирилаётган бутловчи қисмлар ва хом ашё учун 2021 йилга қадар божхона божидан озод этилади. Насос станциялари куришга эса 120 миллион сўм пул миқдорида субсидия берилади.\nШу ўринда таъкидлаб ўтиш жоизки, бугунги кунда сувдан оқилона фойдаланишга хисса қўшиш ва бу борадаги янгиликлардан бохабар бўлиш учун ҳам “Томчи” — инновацион маҳсулоти имкониятидан фойдаланиш мақсадга мувофиқ бўлади.\nУнинг имкониятлари жуда кенг. Масалан, илова суғоришда тежамкорлик усуллари ҳақидаги ахборотларга тезкорлик билан эга бўлиш, уларнинг афзалликларини тушунтириш ҳамда сувни тежайдиган технологияларни жорий этишнинг тахминий баҳосини ҳисоблаш имконини беради. Мазкур илова ишлаб чиқарувчи ва истеъмолчилар ўзаро алоқасининг ягона ахборот майдони бўлиб хизмат қилади ҳамда фойдаланувчилар билан ўзаро ҳамкорликни таъминлайди. Хабардорлик эса ҳар доим ҳам имконият эшикларини очиши шубҳасиз.\nФойдали электрон иловалар орқали томчилатиб суғориш тизимида сув тежовчи, чиқитсиз ва бошқа экологик тоза технологияларни кенг жорий этиш афзалликларидан хабардор бўласиз, албатта.\nАҳолининг хабардорлигини, экологик маданияти даражасини ошириш, мамлакатнинг ноёб табиатини, зилол сувларини келгуси авлодлар учун асраб-авайлаш, фуқаролик жавобгарлигини шакллантириш бугунги кунда экологик ҳолатни яхшилаш ва атроф-муҳитга салбий техноген ҳамда антропоген таъсирнинг олдини олишнинг муҳим омили бўлиб бормоқда.


Ҳокимиятлар тадбиркорлар ҳуқуқини чекламоқда\n12 май 2021, Тошкент вақти: 07:15\nЎзбекистондаги бир қатор вилоят, туман ва шаҳар ҳокимиятлари ўзбек тадбиркорлари ҳуқуқини чекловчи қонунбузарликларга йўл қўймоқда.\nЎзбекистон Республикаси Монополиядан чиқариш ва рақобатни ривожлантириш давлат қўмитаси матбуот хизматининг маълум қилишича, 119 ҳокимиятда 311 қонунбузарлик ҳолати аниқланган, мазкур қонунбузарликларнинг 198 таси тадбиркорлар ҳуқуқларини чеклаш билан боғлиқ.\nМатбуот хизмати хабарига кўра, ҳокимиятлар тадбиркорларнинг турли масалалардаги, жумладан, дўкон, АЁҚШ, сартарошхона, ферма, аҳолига хизмат кўрсатиш бинолари қуриш учун ер участкаси ажратиш ҳақидаги мурожаатларини ўз вақтида кўриб чиқмаяптилар.\nШунингдек, тадбиркорлик субъектлари молиявий-хўжалик фаолиятига аралашиш ва уларга муайян ишларни юклаш, муайян банкда ҳисоб рақамини очиш ҳақида кўрсатма бериш ва шу каби қонунбузарликлар ҳам ҳокимиятлар фаолиятида кўп кузатилмоқда.\n“Бундай ҳолатлар айниқса Жиззах, Қашқадарё, Навоий, Самарқанд, Сурхондарё, Тошкент ва Хоразм вилоятлари учун хос”, дейилади Монополиядан чиқариш ва рақобатни ривожлантириш давлат қўмитаси матбуот хизмати матбуот варақчасида.


«Ўз болаларини ДНК текширувидан ўтказмоқчи» - 12 Октября 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nNiklKn, Opporrola, Hehardanda, ceapWaisse, booflage, Latonyadrevy, Fesshogs\nГлавная » 2014 » Октябрь » 12 » «Ўз болаларини ДНК текширувидан ўтказмоқчи»\n— Севиб, севилиб оила қургандим. Афсус, бефарзандлик туфайли ажрашишга мажбур бўлдим. Қайнонам ҳам «туғмас келинсан», деб чиқиштирмади. Шундан кейин ўзимдан 24 ёш катта кишига турмушга чиқдим. Тўғри, вақтида уйланмаган йигитлар ҳам оғиз солишди. Аммо фарзандли бўлолмай, бошқаларни ҳам бахтсиз қилишдан қўрқдим. Эрим тўйдан аввал бошида кўтариб юришини айтиб, осмон ваъдалар берганди. Сўзларига ишониб, ҳатто, тўйимизга қаршилик қилган ота-онамни ҳам бир аммаллаб кўндирдим. Бироздан кейин фарзанд кутаётганимни билдим. Ўшанда мендан бахтли аёл йўқ эди дунёда. Бироқ ҳомиладорлигимнинг олтинчи ойидан бошлаб уйимизда турли жанжаллар авж олди. Турмуш ўртоғимнинг болалари ҳам мени қаттиқ оёқости қилишарди. Ўғлим туғилгач ҳам машмашалар якун топмади. Қайнонам раҳматли «Яна бир фарзанд кўрсанг, ҳаммаси тинчиб кетади», дерди. Орадан тўрт йил ўтиб, иккинчи фарзандим – қизим дунёга келди. Энди ҳаммаси ўзгаради, деб ўйлаган эдим, афсус хаёлларим пуч бўлиб чиқди. Эрим билан бахтли кунларимиз ҳам бўлган, лекин ўша бахт ортидан жанжал, тушунмовчилик изма-из юрарди. У «Сени бу уйда ҳеч ким эмассан, ота-онанг на сарпо қилган, на тайинли нарса берган, нимангга кериласан?» деб мени камситгани-камситган. Охири отамникига кетиб қолдим. Турмуш ўртоғим эса собиқ қайнонам билан гаплашибди ва «Болаларни ДНК қилдираман», деб туриб олди. Тўғриси, ундан кўнглим қолди, аммо кетай десам, фарзандларимни кўзим қиймайди. Нима қилай, маслаҳат беринг.\nНаргиза 38 ёш, Хоразм вилояти.\nҚайнонажон: — Аёл учун ОНАлик мақомига эришиш энг катта бахт, шон-шараф. Бироқ донолар айтганидек, қувончу қайғу бир-бирига эргашиб юраркан-да, қизим. Хафа бўлманг, ҳақиқат, албатта, қарор топади.\nБаъзида инсонни тизгинсиз ўй-хаёллар ўз гирдобига тортса, гоҳи инсонларнинг гап-сўзи хаёлини бузади. Шунда кишидан ўзига келиб олгунича вақт талаб этилади. Чунки ўша шайтоний фикр миясини заҳарлаб, унга тинчлик бермайди. Ўзидан тажрибалироқ ва ёши улуғ бир инсон уни ҳушёр қилиб қўймаса, уйқусираган одам каби ўз ёғига ўзи қовурилиб, бўлмағур гапларни ўзича маъқуллаб юраверади. Іаммамиз ҳам инсонмиз, ориятимиз бор. Баъзи ноинсоф кимсалар эса оғриқ нуқтамизни эзиб, дилга озор етказишади. Ажойибмиз-да, нечундир бир ёстиққа бош қўйиб, яхшию ёмон кунларимизда ёнимизда бўлган жуфти ҳалолимизга эмас, ўша четдаги одамнинг гапига кўпроқ ишонгимиз келади. Іақиқатни тушуниб етганимизда эса умр йўлдошимизнинг кўнгли бир қадар совуганини ҳис этамиз, лекин шунда ҳам узр сўраш ўрнига негадир унга истеҳзо билан назар соламиз.\nЖон қизим, уни кечира қолинг. Лозим бўлса, ДНК текширувидан ҳам ўтиш керак. Юзингиз ёруғ бўлгач, албатта, узр сўрайди, мен бунга ишонаман. Ахир бу бегуноҳ болажонлар у кишининг жон томиридан, қонидан пайдо бўлган-ку! Инсон ўз фарзандидан тонса, кечирилмас гуноҳга ботиши аниқ.\nФеруза АКРОМОВА, руҳшунос: — Турмуш ўртоғингиздаги ўзгаришларни эркакларга хос худбинлик деб қабул қилиш лозим. Баъзида улар ёши бир жойга боргач, фақат ўз ҳаловатини ўйлаб қолишади. Назаримда, турмуш ўртоғингиз фарзандларингиз роҳатини кўришга, улардан келажакда наф келишига ишонмаганлиги учун ҳам турли жанжаллар билан болаларни катта қилиш масъулиятни ўзидан соқит қилиш пайига тушган. Шунинг учун сиз оғирроқ бўлинг, бургага аччиқ қилиб, кўрпани куйдириш ярамайди. Бу вазиятда фақат ақл билан иш кўрсангиз, оила хотиржамлигига эришасиз. Яъни болаларни отасига, отани эса болаларга мақташдан сира чарчаманг. Ишонаманки, ҳаракатларингиз тез орада ўз самарасини беради.\n«Алимент тўламаслик учун ярашмоқчи...»\n— Ўн икки яшар қизим бор. Қайнонам ва қайнопаларим бизни ҳайдаб юборгани учун эрим билан ажрашдик. Іозир отаси чет давлатда ишлаяпти. У мендан кейин ҳам бир неча марта уйланиб, тинчиб кетолмагач, бахтини ўзга юртдан топиш умидида эди. Одатда, қизим отасидан бирор нарса сўраган эмас. Аммо яқинда синфдошлари билан Самарқандни зиёрат қилишга бориш учун пул сўраганди, отаси пул бермабди. Боламга ачинибми, жаҳлим чиққаниданми, хуллас, алам устида алимент ундиришга ариза топшириб келдим. Шундан кейин турмуш ўртоғимнинг менга муносабати тубдан ўзгарди. Тез-тез қўнғироқ қиладиган одат чиқарди. Айтишича, чет элдан қайтганидан кейин биз билан бирга яшармиш. Аввалги хотинини хиёнат устида қўлга тушириб, уйидан ҳайдаб юборибди. Шу кунларда қишлоққа қайтиши керак, мен эса нима қиларимни билмайман. Ахир боламга пул тўламаслик учун биз билан яшашга қарор қилгани кундек равшан. Агар оилани тиклаш нияти бўлганда йиллар давомида бизни кўчага ташлаб қўймаган бўларди. Бироқ қизим отаси бағрида катта бўлишини истайман.\nЎғилой, 36 ёш, Тошкент вилояти.\nҚайнонажон: — Инсон зоти баъзида хато қилиб, қоқилиб-йиқилиб ўз йўлини топиб оларкан. Турмуш ўртоғингиз зора энди қилғиликларининг оқибати вой бўлганини фаҳмлаб, астойдил тавба қилган бўлса, ажабмас. Инсоф киргани рост бўлсин. Чунки ҳеч бир кимса эркакка кўз очиб кўрган ўз аёли, ўз оиласи каби меҳрибон, ғамхўр бўлолмайди. Қизингиз ҳаққи-ҳурмати эр-хотин бўлиб, аҳил оила қуриб яшашга ҳаракат қилиб кўринглар. Улуғларнинг гапи бор-ку, «Ўтган ишга саловот». Яхши ният қилиб, яхшиликлар тилаб яшайвериш керак, қизим. Кеч бўлса-да, ёруғ кунлар келгани рост бўлсин. Оилангизнинг бағри бутун, кўнглингиз хотиржам, турмушингиз мустаҳкам, тинч-тотув бўлсин. Іаётнинг бор гўзаллигию том маънодаги мазмун-моҳияти оила тинчлигида эканлигини унутмайлик.\nФеруза Акромова, руҳшунос: — Турмуш ўртоғингизнинг оилага қайтиш нияти таг-замирида молиявий муаммо ётганлигини ўзингиз ҳам тушуниб турибсиз. Бу борада нима тўғрию нима хато эканлигини сизга айтишга ҳожат йўқ. Аммо фарзандингизнинг келажагини ўйлаб, у билан бирга яшашга қарор қилсангиз, аввал бошданоқ ўз шартларингизни унга аниқ тушунтиришингиз зарур. Лозим бўлса, маҳалла-кўй, қариндош-уруғ орасидан у ҳайиқадиган ва ҳурмат қиладиган кишини ўртага қўйсангиз ҳам бўлади. Муҳими, шу йўл билан «Юзингда кўзинг борми?» демай, эски қилиқларини бошлашдан тийилиши лозимлигини тушуниб етиши керак. Оиладаги ҳақ-ҳуқуқларингизни талаб қилишдан қўрқманг. Агар уддалашга кўзингиз етмаса, атрофдагилардан ёрдам сўрашдан уялманг.\nКатегория: Fikr va Mulohaza qiling | Просмотров: 598 | Добавил: Sherlaruz.CoM | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Кечиримлилик, бағрикенглик – юксак инсонпарварликди | O'zLiDeP\nПрезидент фармонига мувофиқ, содир этган жинояти учун озодликдан маҳрум қилиш жойларида жазо ўтаётган, қилмишига чин кўнгилдан пушаймон бўлган ва тузалиш йўлига қатъий ўтган 575 нафар фуқаро афв этилди.\n– Муборак Рамазон ҳайити арафасида Президентимиз Шавкат Мирзиёевнинг афв этишга оид яна бир фармони эълон қилинди, – дейди Ўзбекистон Республикаси Олий Мажлиси Сенати раисининг ўринбосари Светлана Ортиқова. – Бу юртимизда инсон ҳаёти, эркинлиги, шаъни, қадр-қиммати ва бошқа ҳуқуқлари олий қадрият сифатида тан олинишининг яна бир ёрқин ифодаси бўлди. Афв этиш ҳукм қилинган шахсга нисбатан инсонпарварлик ифодаси бўлиб, уни жазодан тўлиқ ёки қисман озод қилади ёки суд томонидан белгиланган жазони бошқа енгилроқ жазо билан алмаштиради.\nАвф этиш судлар томонидан ҳукм қилинганларга, индивидуал тартибда аниқ бир маҳкумга нисбатан унинг Ўзбекистон Республикаси Президенти номига афв этишни сўраб ёзган ёзма мурожаатига асосан амалга оширилади. Яъни шахс ўз айбини тан олиб, бунга пушаймон бўлиб, кечирим сўрайди. Бундай ҳолатларда амнистияга тушган айрим кимсалардек жазони ҳис этмасликка ўрин қолмайди.\nДавлатимиз раҳбари 2019 йил 3 июнь куни “Жазо муддатини ўтаётган, қилмишига чин кўнгилдан пушаймон бўлган ва тузалиш йўлига ўтган бир гуруҳ шахсларни афв этиш тўғрисида”ги фармонни имзолагани халқимиз томонидан катта хурсандчилик билан кутиб олди.\nЧунки Рамазон ҳайити юртдошларимиз учун улуғ байрамлардан бири бўлиши билан бирга, меҳр-мурувват кўрсатиш онлари ҳамдир.\nХалқимиз ҳайит кунларини байрам қилиш билан бирга, муҳтожларга ёрдам кўрсатиш, мушкул аҳволга тушиб қолганларга мадад бўлиш, эҳсон қилиш билан бир-бирининг кўнглини обод этиш, шафқат кўрсатишни одат қилган. Шундай муборак кунларда адашган кишиларнинг афв этилиши ана шу эзгу ва хайрли амалларга тўлиқ ҳамоҳангдир.\nҚайд этиб ўтиш керакки, фармонга мувофиқ, муборак Рамазон ҳайити муносабати билан ҳамда Ўзбекистон Республикаси Конституциясининг 93-моддаси 23-бандига асосан билиб-билмай жиноят содир этган, ҳозирги вақтда қилмишига чин кўнгилдан пушаймон бўлган ва тузалиш йўлига қатъий ўтган озодликдан маҳрум этиш жазосини ўтаётган 575 нафар фуқаро афв этилди.\nАфв этилган шахсларнинг 361 нафари жазодан тўлиқ озод қилиниб, ота-онаси, фарзандлари ва яқинлари бағрига қайтарилади. Шунингдек, 214 нафар шахснинг озодликдан маҳрум этиш жазо муддатлари қисқартирилади.\nАфв – жамиятимизнинг инсонпарварлик ва адолат тамойилларига уйғун ва ҳамоҳангдир. Чунки жиноят содир этган шахс нафақат ўзининг, балки жигарбанди бўлган фарзандлари, ота-онасию қавму қариндошларининг ҳам келажаги ва тақдирига таъсир ўтказмасдан қолмайди. Озодлиқдан маҳрум бўлиш билан улар шириндан-ширин фарзандларини ўз меҳридан айириб, мўйсафид ота ва муштипар онасини фарзанд доғига мубтало қилади.\nШу сабабли, қилмишидан чинакам пушаймон бўлган шахсларни кечириш – қалби вайрон бўлиб яқин инсонини кутаётган бутун бир оилани янгидан ҳаётга қайтариш билан баробар. Бу эса юксак олижаноблик тимсолидир.\nМазкур инсонпарварлик акти давлатимизнинг ҳар қандай ҳолатда фуқаролар учун ғамхўрлигининг ёрқин мисолидир. Зеро, жиноятга қўл урган, боши деворга теккандан сўнг адашганлигини тушуниб етган одамларни афв этиш муқаддас динимизнинг ҳам асосий ғояларидан бири саналади.\nЗеро, жиноят содир этган шахсларни фақат жазолаш эмас, балки “Жаҳолатга қарши маърифат“ ғояси асосида қайта тарбиялаш, уларнинг ўз ҳалол меҳнати билан жамиятда муносиб ўрин эгаллаши учун барчамиз бирдек масъулмиз.


Ўзбекистон Саудия Арабистонида қолаётган 244 фуқаросини олиб чиқиб кетди | Qalampir.uz\nЎзбекистон Саудия Арабистонида қолаётган 244 фуқаросини олиб чиқиб кетди\nЖамият\t09 Март 16:09 2985\nЎзбекистон Умра зиёрати амалларини бажариш учун борган 244 фуқаросини Саудия Арабистонидан олиб чиқиб кетди. Улар “Ўзбекистон ҳаво йўллари” МАКнинг махсус чертер-рейсида Тошкентга олиб келинди. Бу ҳақда Ўзбекистон Республикаси Соғлиқни сақлаш вазирлиги Санитария-эпидемиологик осойишталик агентлиги хабар бермоқда.\nҚайд этилишича, Жидда-Тошкент рейси бўйича олиб келинган барча йўловчиларнинг тана ҳарорати икки марта ўлчанган. Улар орасида коронавирус касаллиги аломатлари аниқланмаган. Эндиликда улар ўз турар жойларида 14 кунлик тиббий назорат остида бўладилар.\nМаълумот ўрнида, Саудия Арабистони коронавирус тарқалган мамлакатлар қаторидан ўрин олган. Мамлакатда касалликка чалинганлар 11 нафарни ташкил этмоқда.\nЭслатиб ўтамиз, жорий йилнинг 27 февралидан эътиборан Саудия Арабистони янги коронавирус тарқалишининг олдини олиш учун қатор чекловлар жорий қилди. Хусусан, ҳукумат мусулмонлар учун Умра зиёратини амалга ошириш ва Мадинада Набавий Масжидини зиёрат қилишни вақтинча тўхтатиб қўйди. Шунга кўра, “Ўзбекистон ҳаво йўллари” МАК Жидда ва Мадина шаҳарларига рейсларни тўхтатди ва Саудия Арабистонида қолаётган ўзбекистонликларни олиб келиш учун бир неча рейслар амалга оширилишини эълон қилди.\nОрадан бир неча кун ўтгач, Мадинадаги Набавий Масжиди, Каъба атрофида тозалаш ва дорилаш ишлари олиб борилди. Орадан кўп ўтмай, масжид яна зиёратчилар учун очилди.\nЖаҳон соғлиқни сақлаш ташкилоти (ЖССТ)нинг маълум қилишича, коронавирус жаҳоннинг 101 та давлатига кириб борди. Вирус билан оғриган беморлар 111 2003 нафарни ташкил этмоқда. Вафот этганлар эса 3880 нафарга етди. Тузалган беморлар эса 62 043 нафар.\nСаудия Арабистони Умра зиёрати коронавирус\n02 Апрель 13:06 43891\n02 Апрель 16:02 38276\n02 Апрель 16:25 36981\n04 Апрель 14:33 25283\n02 Апрель 16:50 24696


Лобановский айтган башорат ўзини оқлашга тушдими? Ёки Ўзбекистон - Гана ўйини мутахассис нигоҳида - Zamin.uz\nАГМК клуби бош директори ва миллий терма жамоамизнинг собиқ футболчиси Мухтор Қурбонов терма жамоамизнинг Ганага қарши ўйинини атрофлича муҳокама қилган ҳолда ўзининг қарашларини билдирди.\n- Ўйиндан олдин матбуот анжуманини кўрдим, фикрларни эшитдим, - дея гап бошлади, Қурбонов. - Бу Гананинг қайси жамоаси деган гаплар ҳам бўлди. “Б”ми, “С”ми, қайси бири бўлишидан қатъий назар Вадим Абрамов барибир бу Гана терма жамоаси эканини айтди. Ўйин ҳам турлича кечди. Қайсидир дақиқаларда вазиятлар ўзгариб турди. Дастлабки 12 дақиқани кўриб 3-4 та гол урамиз, бемалол ютамиз деган ўйлар пайдо бўлди. 12-дақиқадан кейин ўйин тенглашишни бошлади. Менда шундай фикр пайдо бўлдики, бу Гананинг қайси жамоаси бўлмасин, футболчилари тактик томондан яхши тайёрланган.\nДарвозабондан ҳужумчигача ҳаммаси квадрат асосида ўйнашга ҳаракат қилишди. Ҳар бир позициядаги футболчилар ўзининг миссиясини бажаришяптики, тактикага катта эътибор қаратишди. Мураббийлари томонидан ҳам ўйинчиларига ҳимояланганда ёки ҳужум қилганда қайси футболчи қаерда бўлиши аниқ кўрсатилгани билиниб турибди. Терма жамоамизга қарайдиган бўлсак, индивидуал салоҳият кўзга ташланиб турди. БААда тўп сураётган Отабек Шукуров ҳам ҳимояда ва ҳужумда тактик томондан қандай ўйнашни билади. Футболчиларимизнинг салоҳияти, нималарга қодирлигидан келиб чиқиб ўйин ташкил қилинди.\nБалки дастлабки 12 дақиқа ичида яратилган имкониятлардан фойдаланиб ҳисоб 2:0 ёки 3:0 бўлганида янада бошқача бўлиши ҳам мумкин эди. Кейин Гана ўйин суръатини пасайтирди. Рақибда ўткир ҳужумлар бўлди дея олмайман. Лекин улар ўйин ритмига қараб ҳаракатланишди. Нафақат футболда, балки жамоавий спорт турларида ритм деган тушунча бўлади. Боя айтдим, бизда индивидуал жиҳатдан яхши ўйнайдиган футболчиларимиз кўп. Лекин тактика устида кўпроқ ишлашимиз керак. Ўйин темпини ўзимиз хоҳлагандек йўлга қўйишимиз устида албатта ишлашимиз лозим. Бу ўйин мен учун шуни кўрсатиб қўйди.\nБу ўйиндан нима олдик? Ганадан техника тарафдан нимадир ўрганмадик. Албатта, терма жамоамиз бу учрашувни таҳлил қилиб чиқади. Лекин Гана жамоаси учрашув бошидан охиригача ўйин ритмига мослаша олишини кўрсатиб қўйди. Биз ҳам бунга катта эътибор қаратишимиз лозим. 25 йил олдин “Динамо” Киев “Реал” билан ўйнагандан кейин Валерий Лобановский мана кўрасизлар, вақти келиб футболда 10 киши ҳимояда, 10 киши ҳужумда ўйнайди, деган гапни гапирган. Мен ҳам бу гапнинг моҳиятини энди тушуниб етяпман.\nФутболда ўйинчиларнинг позициясига қараб ҳимоячи, ярим ҳимоячи ва ҳужумчи дейиляпти. Аммо майдондаги барча футболчилар ҳимояда ҳам, ҳужумда ҳам бирдек ўйнай олишни билиши керак. Бизнинг жамоаларимиз ҳам шунга интилишлари керак. Футболчиларимиз индивидуал жиҳатдан маҳоратли. Ганага қарши учрашувда Анзур Исмоилов билан Азим Аҳмедов марказий ҳимоячи сифатида ўйнашди. Улар ҳужумга бормайди. Борганда ҳам фақат стандарт вазиятлар пайтида кўришимиз мумкин.\nЕвропа футболини кўрсак, марказий ҳимоячилар ҳам тўп билан яхши ҳаракатланиб ҳатто ҳужумда пайдо бўлиб қолишлари ҳам мумкин. Мен ҳали қанот ҳимоячилари ҳақида гапирмаяпман. Мураббий ўйиндан олдин қайси вазиятда нима бўлишини билмайди. У фақат тактик томондан ҳимояланиш ва ҳужум қилиш тўғрисида гапиради. Бироқ ўйин вазиятлардан иборат бўлгани боис қайсидир ҳолатда футболчи қаерда бўлиб қолишини ҳеч бир мураббий айта олмайди.\nБугунги футболда қанот ёки марказий ҳимоячиси ҳам ҳужумда пайдо бўлиб қолиши мумкин. Агар ҳимоячи олдинга ўтиб кетса, унинг ўрнини ярим ҳимоячи тўлдириши даркор. Хуллас, шахсий фикрим бўйича замонавий футболда 10 киши ҳимояда ва ҳужумда бирдек ўйнаши керак. Буни мен эмас, юқорида айтганимдек, бир неча йил олдин Лобановский футбол шунга қараб кетяпти, деб айтиб кетган.\nЎйин шуни кўрсатдики, Гана кўп жиҳатдан пастроқ. Аммо ўйин структураси, схемаси бўйича аста-секин ўсишяпти. Ҳолбуки, футболчилари нотаниш. Шунга қарамай, ўйинни яхши ҳис қилиб, вазиятлардан келиб чиққан ҳолда керакли жойда пайдо бўлишяпти. 29 март куни Тошкентда Ироқ билан ўйнаймиз. Кўрдик, “Навбаҳор” стадионида мухлислар яхши муҳитни яратишди.\nБу жиҳатни ҳам четда қолдириб кетмаслигимиз лозим. 29 март кунги учрашувда “Бунёдкор” стадиони ҳам ишқибозлар билан тўлиб, қайноқ муҳитни ярата олсак, бу футболимиз ўсишига ҳам хизмат қилади. Ўз фикрим бўйича Намангандаги учрашувда тактика томондан икки хил жамоани кўрдим. Шуни алоҳида айтиш керак, бугунги футболда биринчи ўринда тактика туради. Мураббий тактикасига мос футболчиларни жалб қилиши ҳам муҳим саналади. Фақат уларни жой-жойига қўя олиш керак.\nЖамоалар ўртасидаги тактикада тафовутни кўрдим. Жамоамиз мисолида ҳали мақтагулик иш бўлмади. Терма жамоамиз ўзи истагандек 12 дақиқа ўйнади. Ўша вақт ичида голли вазиятлар яратдик, яхши ўйин бўлди. Кейин у ёғи тактикавий ўйин кечди. Иккинчи голда рақиб хатоси ва Машариповнинг маҳорати бўлди. Яъни, рақиб бизга “совға” қилди. Футболда тез қарор чиқариш қобилияти ҳам жуда керак, - деди Мухтор Қурбонов.\nЯнгиликлар » Спорт » Лобановский айтган башорат ўзини оқлашга тушдими? Ёки Ўзбекистон - Гана ўйини мутахассис нигоҳида


Туркманистон ва Ўзбекистон ўртасида Стратегик шерикчилик тўғрисида шартнома имзоланди — www.ziyouz.uz\nБош саҳифа ЯнгиликларТуркманистон ва Ўзбекистон ўртасида Стратегик шерикчилик тўғрисида шартнома имзоланди\nТуркманистон ва Ўзбекистон Президентлари Гурбангули Бердимуҳамедов ва Шавкат Мирзиёев ўртасида бўлиб ўтган музокаралардан сўнг икки давлат раҳбари Қўшма баёнот ҳамда Ўзбекистон Республикаси ва Туркманистон ўртасида стратегик шериклик тўғрисидаги шартномани имзолади. Бу ҳақда Ўзбекистон Миллий ахборот агентлиги хабар беради.\nШунингдек, тегишли вазирлик ва идоралар ўртасида 2018-2020 йилларда иқтисодий ҳамкорлик тўғрисидаги шартнома, темир йўл транспорти соҳасидаги ҳамкорликни янада ривожлантиришга оид меморандум, 2017-2019 йилларга мўлжалланган маданий-гуманитар ҳамкорлик дастури, 2017-2018 йилларда ташқи ишлар вазирликлари ўртасидаги ҳамкорлик дастури, Ўзбекистондан Туркманистонга қишлоқ хўжалиги техникалари ва кимё маҳсулотлари етказиб бериш тўғрисидаги шартномалар имзоланди. Бундан ташқари, Хоразм вилояти билан Дашовуз вилояти, Бухоро вилояти билан Лебап вилояти ҳокимликлари ўртасида савдо-иқтисодий ва маданий-гуманитар соҳалардаги ҳамкорлик тўғрисида битимлар имзоланди.\nЭслатиб ўтамиз, Ўзбекистон Президенти Шавкат Мирзиёев Туркманистон Президенти Гурбангули Бердимуҳамедовнинг таклифига биноан 6 март куни давлат ташрифи билан Ашхободга борди.\n“Бу Шавкат Мирзиёевнинг Ўзбекистон Республикаси Президенти сифатида хорижий давлатга илк ташрифидир. Шавкат Мирзиёев ўзининг сайловолди дастурида, Ўзбекистон Республикаси Президенти лавозимига киришиш маросимидаги нутқида Ўзбекистон барча давлатлар, биринчи навбатда, қўшни мамлакатлар билан ўзаро манфаатли ҳамкорлик қилишини баён этган. Президентимизнинг мазкур давлат ташрифи Ўзбекистон ташқи сиёсатда яхши қўшничилик муносабатларига алоҳида аҳамият қаратаётганини яққол тасдиқлади”, деб хабар беради ЎзА.\nАшхободдаги “Ўғузхон” саройида Президентлар Шавкат Мирзиёев ва Гурбангули Бердимуҳамедовнинг яккама-якка музокараси бўлди. Унда мамлакатларимиз ўртасидаги ҳамкорликнинг бугунги ҳолати ва уни янада ривожлантириш истиқболлари, томонларни қизиқтирган долзарб минтақавий ва халқаро масалалар юзасидан фикр алмашилди.\nУчрашувда мамлакатларимизнинг сиёсий, савдо-иқтисодий, маданий-гуманитар ва бошқа соҳалардаги ҳамкорлигини ривожлантириш борасидаги мақсад ва ёндашувлари муштараклиги, томонлар минтақавий ва халқаро аҳамиятга молик масалаларда бир-бирини қўллаб-қувватлаб келаётгани таъкидланди.\nАйни пайтда Ўзбекистондан Туркманистонга транспорт воситалари, минерал ўғитлар, қишлоқ хўжалиги маҳсулотлари, қурилиш материаллари, электр ва механика ускуналари, металл буюмлар ва турли соҳадаги хизматлар экспорт қилинади. Туркманистондан юртимизга нефть маҳсулотлари, пропилен полимерлари ва бошқа кимёвий товарлар келтирилади.\nТранспорт соҳаси ҳамкорликнинг устувор йўналишларидан ҳисобланади. Ўзбекистон ҳудуди орқали Туркманистонга, Туркманистон ҳудуди орқали Ўзбекистонга юк ташилади. Мамлакатларимизнинг ўзаро интеграциялашган автомобиль ва темир йўллари учинчи давлатлар учун ҳам транзит вазифасини ўтамоқда. Шу жиҳатдан Ўзбекистон – Туркманистон – Эрон – Ўмон халқаро транспорт-коммуникация коридорини барпо этиш бўйича 2011 йили имзоланган битим геостратегик аҳамиятга эгадир.\nЎзА хабарига кўра, музокарада ҳамкорликнинг янги йўналишларини ишга солиш, савдо-иқтисодий алоқалар қамровини кенгайтириш, ҳудудларнинг тўғридан-тўғри ҳамкорлигини ривожлантиришга келишиб олинди.\n← Аввалги Аввалги Иймонсизлик – жиноят манбаи (муфтий Муҳаммад Содиқ Муҳаммад Юсуф билан суҳбат) (1991)\nКейинги → Кейинги: Гражина Циешкайте (1951)


ЙЎЛЧИ ЮЛДУЗ – Bong.uz\nБир иқтидорли инсон эришган натижалари билан ўзидан кейин етишиб келаётган қанчалаб ёшларга ибрат, таянч бўлиши мумкин. Ўйлаб қарасам, бир мактабда энг зўр ўқитувчи математик бўлса, етишиб чиқаётганларнинг аксарияти шу соҳада юқори натижаларни қўлга киритади. Масалан, Самарқанд вилоятининг Қўшработ тумани мамлакатимизга кўплаб иқтидорли ҳисобчи, молиячи, иқтисодиёт соҳаси бўйича қимматли кадрларни етиштириб беради. Бунинг боиси туманда математиклар тайёрлаш “мактаби” бор. Мактаб деганда маънавий мерос – амалий тажриба давомийлигини назарда тутяпман.\nСамарқанд вилоятининг яна бир забардаст тумани бор. Бу – бугун мамлакатимизнинг иқтисодий жиҳатдан таянчи, тадбиркорлар юрти ҳисобланган Ургут туманидир. Бу ерда ҳам ўзига хос тажриба мактаблари кўп.\nУргутни бемалол журналистлар юрти ҳам деб аташ мумкин, чунки бу ердан кўплаб таниқли, қалами ўткир журналистлар етишиб чиққан. Маматқул Ҳазратқулов, Абдусаид Кўчимов, Карим Баҳриев, Наврўз Ризаев, Рустам Жабборов, Мақсуд Жонихонов, Ғолиб Ҳасанов, Дилмурод Дўстмуродов, Тошпўлат Тугалов, Мирзо Ихтиёров ва бошқа кўплаб журналистлар бугун мамлакат ижтимий-сиёсий ҳаётида фаол хизмат қилиб келмоқда.\nХалқимизда бир яхши одат бор, яъни ҳамманинг кўз ўнгида бир инсон ўз меҳнати билан барча ҳавас қиладиган даражага етса, шундан эл орасида ҳурмат-эътибор топса, одамлар манфаат кўрса, кўпчилик унинг ортидан эргашади. Шуни ҳам таъкидлаш керакки, бунинг ўзига хос масъулияти ҳам бор, яъни айрим соҳаларда бошқаларнинг қўллаб-қувватлаши билан маълум даражаларни вақтинча эгаллаб туриш мумкин, аммо журналистлика соҳасида муваффақият қозониш учун ҳар бир кишидан алоҳида иқтидор ва орттирилган тажриба талаб қилинади. Шунингдек, тўғри йўл-йўриқ кўрсатувчи комил устоз зарур бўлади.\nАбдусаид Кўчимов ана шундай ўзидан кейинги авлоднинг мазкур соҳада муайян натижаларга эришишида кўп йиллардан бери “йўлчи юлдуз” вазифасини ўтаб келмоқда. Журналистика соҳасида фаолият кўрсатаётган кўпчилик соҳир мутахассисларнинг устози – А.Кўчимовнинг ҳаёт йўли ва фаолияти ёшларга ўрнак вазифасини ўтайди. У кишини халқимиз ёзувчи ва шоир сифатида ҳам ниҳоятда яхши билади ва қадрлайди. Жумладан, мен ҳам у кишининг ижодига бир ҳамқишлоқ сифатида эмас, ўқувчи, китобхон каби жуда қизиқаман. Эсимизни танибмизки, ота-онамиз, маҳалла ва туманимиз аҳли Абдусаид акани ҳурмат билан тилга оларди, бу эса биз каби ёшларни ҳам келажакда у киши каби эл корига ярайдиган, юрт танийдиган инсон бўлишимизга ҳар сафар муҳим туртки бўлиб хизмат қилган. Тумандан ташқарига, бошқа вилоятларга борганда ёки каттароқ давраларда баъзан қаерданлигимизни сўрашганда Абдусаид Кўчимов билан бир жойданмиз, деб фахрланиб юрганмиз. Шундай демасак, қишлоғимизни бошқа туман ёки вилоятдагилар қаердан билади?\nМактабда ўқиб юрган пайтларимда у кишига ҳавас қилиб журналист бўлишни мақсад қилганман. У пайтлар СамДУда Журналистика факултети бўлар эди. Мактабни битириб, ҳужжат ҳам топширганман, яхши натижа кўрсатганман, аммо етарли балл тўплай олмаганман. Кейнги йил кучли тайёргарлик кўриб, топширмоқчи бўлиб турганимда нимадир сабаб бўлиб журналистика факултети ёпилган. Тошкентга бориб бўлса ҳам ўқийман, деб турганимда отам устоз — Абдурашид Абдураҳмонов билан кенгашиб кўрибдилар, у киши (жойлари жаннатда бўлсин, катта журналист ва олим, камтарин инсон эдилар) СамДУнинг филология факултетига топширсин, деб маслаҳат берган эканлар. Шу-шу филологман. СамДУда узоқ йиллар дарс бердим, докторлик диссертациясини ҳимоя қилдим. Қисқаси, ўзбек тилини ривожлантириш йўлида, она тили таълимини янгилаш кўйида юрибман.\nДарвоқе, Абдусаид Кўчимов билан қирқ ёшгача кўришмаган эдим. Бир муҳим суҳбатда Самарқанднинг қаериданлигимни сўраб қолишди. – Ургутданман, дедим. – Абдусаид Кўчимовни танийсизми, деб сўрашди. – Ҳа, бир жойданмиз, дедим. У киши ҳам сизни танийдиларми, деб сўрашди. Йўқ, дедим ва шунда, албатта, кўришишим зарурлигини англадим. Вақт топиб, бир куни қабулларига келдим. У киши мени шундай қарши олдиларки, юксак мартабадаги инсоннинг бу қадар оддий ва мулойимлигидан ҳайратландим, тўғриси. Аввал кўрмаганим учун у кишини бошқача, жуда расмий қиёфада тасаввур қилиб юрар эканман. Шу куни жуда қисқа ва мазмунли суҳбатлашдик, биринчи кўришишимиз бўлса-да, менга муҳим маслаҳатлар берди: давлат бир ишни ишониб топширдими, шу ишга бор вужуд билан киришиш керак, енгил-елпи муносабатда бўлмаслик кераклигини уқтирдилар. У киши менда жуда катта таассурот қолдирдилар. Умрлари зиёда бўлсин! Халқимизга бундай “йўлчи юлдуз” каби инсонлар жуда керак, уларга қараб ҳар доим тўғри йўлни топиб олса бўлади.\nPrevious Жазолаш жиноятчиликни камайтирмайди\nNext “Фарзандларимни Қодирий мактабида ўқишини хоҳлайман!” дейди таржимон Марк Риз


Ҳадис дарслари (160-дарс). Илм учтадир (иккинчи мақола)\n19:00 / 17.11.2021 834 pdf Ўқиш режими + -\n2. «Қоим суннат».\nШаръий илмларнинг иккинчи асоси – «қоим суннат», яъни Пайғамбаримиз соллаллоҳу алайҳи васалламнинг суннатларидир.\nСуннат нималиги, унинг шариатимиздаги аҳамияти ва бошқа масалаларни ушбу «Ҳадис ва ҳаёт» силсиласининг муқаддимасида ўрганганмиз.\nБу илм ҳам юқорида зикр қилинган Қуръон илмлари каби, ўзига хос бир қанча илмлардан ташкил топади. Ўша илмларни устозлардан ўрганиб, уларнинг изнини олган кишилар суннат – ҳадис илми мутахассислари ҳисобланадилар.\nҲадиси шарифлар маъноларининг таржимасини ўқиган ёки баъзи бир ҳадисларни арабчадан таржима қила оладиган кишилар муҳаддис саналмайдилар.\nҲар бир мусулмон имкони борича Пайғамбаримиз соллаллоҳу алайҳи васалламнинг суннатларидан хабардор бўлишга уриниши лозим. Лекин ҳар бир жамиятда, ҳар бир диёрда ўша жамият, ўша диёр эҳтиёжини қондирадиган даражада суннат илмини билувчи олимлар бўлиши фарзи кифоя. Шу нарса бўлмаса, ўша жамият, ўша диёр мусулмонларининг ҳаммаси тарки фарз қилганлик гуноҳига қоладилар.\nШаръий илмнинг учинчи асоси – «одил фаризат» деб аталади. Ушбу ҳадиси шарифда зикр қилинган «одил фаризат»дан мурод нима эканлиги ҳақида уламоларимиз икки хил фикр айтганлар.\nБиринчиси – «одил фаризат»дан мурод, меросни адолат билан тақсим қилиш илми. Бу илм «Фароиз» илми ҳам дейилади. Пайғамбаримиз соллаллоҳу алайҳи васаллам ушбу илмга алоҳида эътибор берганларининг сабаби, бу илм энг биринчи орадан кўтариладиган илм бўлганлигидадир.\nИккинчиси – «одил фаризат»дан мурод, мусулмонларга фарз бўлган нарсаларни билдирадиган илмдир. Яъни, Китоб ва Суннатдан кейинги, шариатимизнинг учинчи ва тўртинчи масдарлари – ижмоъ ва қиёсларни билиш деганидир.\nМенимча, бу икки фикрнинг қўшилгани мақсадга мувофиқ бўлади. «Одил фаризат» ижмоъ ва қиёсни, мерос илмини ҳамда мусулмонларга фарз, вожиб бўлган ҳамма нарсалар илмини ўз ичига олади. Бошқача қилиб айтганимизда, фиқҳ илмини ифода қилади. Китобнинг аввалида ҳар бир муҳаддис ҳам фақиҳ бўла олмаслигини, Аҳмад ибн Ҳанбал ва Молик ибн Анас розияллоҳу анҳуларга ўхшаш баъзи улкан муҳаддисларнинг фиқҳий мазҳабга асос солганликларини, бошқа муҳаддислар эса фиқҳий мазҳаблардан бирига эргашганликларини айтган эдик. (Машҳур муҳаддислардан фақат Имом Бухорийгина қайси фиқҳий мазҳабда бўлганликлари маълум эмас).\nХудди шу гапни муфассирларимиз ҳақида ҳам такрорлаймиз. Улар ҳам маълум фиқҳий мазҳабга эргашганлар. Чунки тафсир ўзига хос илм, фиқҳ ўзига хос илм. Фиқҳ илмига эга бўлиш ҳам осон эмас. Фақиҳ бўлиш учун кўпгина илмлардан бохабар бўлиш лозим. Хусусан, «Усули фиқҳ» номли илмни билмаган одам шариатда ҳукм чиқариш масдарлари, усуллари нима эканлигини ва бошқа кўпгина қонун-қоидаларни билмайди.\nТабиийки, бу улуғ илмга ҳамма ҳам сазовор бўлавермайди. Лекин ҳар бир мусулмон учун фиқҳ илмидан ўзига керакли бўлган нарсаларни ўрганиб олиши фарзи айн ҳисобланади. Ҳар бир жамият, ҳар бир ўлкага эса ўз эҳтиёжига яраша фақиҳлар тайёрлаб олиш фарзи кифоя бўлади. Бу ишни қилмаган жамият ва ўлка мусулмонларининг барчаси гуноҳкор бўладилар.\nШу билан бирга, баъзи фиқҳ китоблари ёки уларнинг таржимасини ўқиган билан одамлар фақиҳ бўлиб қолмасликларини ҳам билиб қўйишимиз керак.\nЮқоридаги уч илмдан бошқа шариатга тааллуқли бўлган илмлар зарурат эмас, фазилат ҳисобланар экан.\n1. Қуръони Карим ва унга тегишли бўлган илмни ўрганиш.\n2. Суннат ва унга тегишли бўлган илмни ўрганиш.\n3. Фарз нарсаларга ва илми фароизга тегишли бўлган илмни ўрганиш.\n4. Мазкур нарсалардан ташқари шариатга тегишли бўлган бошқа илмлар фазл эканлиги.\nҚадимдан мусулмон уммати мазкур уч илмга катта эътибор билан қараб келган. Доимо мусулмонлар ичидан бу уч илмда етук олимлар чиққан. Ҳозир ҳам бу маънода кўпгина мусулмон ўлкаларда тафсир, ҳадис ва фиқҳ уламолари мавжуд. Улар ўз жамиятлари, юртлари учун хизматларини адо этмоқдалар. Ўз соҳалари бўйича илмий асарлар, китоблар битмоқдалар.\nМинг афсуслар бўлсинким, баъзи бир мусулмон ўлкаларда эса бу ҳолат йўқ. Турли ички ва ташқи сабабларга кўра, мазкур илмлардан мусулмонлар оммаси бехабардир. Уларнинг ичида том маънодаги муфассир, муҳаддис ва фақиҳлар йўқ. Мусулмонлар мазкур илмлардан ақалли ҳар бирлари билишлари зарур, лозиму лобуд бўлган, фарзи айн ҳисобланган нарсаларни ҳам билмайдилар. Бу эса ўша кишиларнинг ҳар бирига ўзлари учун фарз бўлган нарсани адо этмаганлик гуноҳини юклайди. Ўша жамият ва юртларда етарли даражада муфассир, муҳаддис ва фақиҳлар ҳам йўқ. Бу эса мазкур юртларнинг мусулмонлар оммаси зиммасига фарзи кифояни тарк қилганлик гуноҳини юклайди.\nЭнди эса ўзини мусулмон ҳисоблаган ҳар бир киши ушбу ҳадисда зикри келган ва зарур ҳисобланган уч илмдан ўзи учун лозим миқдорда ўрганиш ҳаракатига тушмоғи лозим. Зиммасида турган гуноҳни соқит қилиш учун интилмоғи керак. Билган одамлардан ўрганмоғи, китоблардан ўқиб, ўзлаштирмоғи фарзи айндир.\nШунингдек, мазкур илмлар бўйича етарли сон ва савияда мутахассислари йўқ жамият ва юртлар ҳам уларни тайёрлаб олиш, зиммаларида турган умумий гуноҳни соқит қилиш ҳаракатига тушмоқлари зарур. Бунинг учун юқорида зикр қилинган илмларни тўла эгаллаган юртлардан уламоларни таклиф қилиб, ўқув юртлари очиш, керакли машғулотларни йўлга қўйиш лозим. Ана шундагина шариатимизни билиш учун энг зарур ҳисобланган уч илм бўйича Аллоҳнинг олдидаги мажбурият адо этилган бўлади.\nҲожа Муҳаммад эшон Намангоний ким бўлган? (иккинчи мақола)\n17:00 / 17.11.2021 765\nНега ўлимни ёмон кўрамиз?\n10:06 / 18.11.2021 811\n2311 13:09 / 24.06.2020\n3838 10:30 / 07.03.2019\n5355 22:11 / 25.04.2017\nҲадис 176-дарс. Ёлғончи Ислом назарида Аллоҳнинг душмани\n. . .Анас розияллоҳу анҳудан ривоят қилинади.Менинг сизларга кўп ҳадис айтишимни ман қиладиган нарса Набий соллаллоҳу алайҳи васалламнинг .Ким давоми...\n1121 18:30 / 09 март